               IL-KUMMISSJONI EWROPEA
            Brussell, 28.9.2020
            COM(2020) 586 final
            2020/0271(NLE)
            Proposta għal
            DEĊIŻJONI TAL-KUNSILL
            li temenda d-Deċiżjoni tal-Kunsill (UE) 2020/721 tad-19 ta’ Mejju 2020 biex tinkludi l-pożizzjoni li għandha tittieħed f’isem l-Unjoni Ewropea fi ħdan l-Organizzazzjoni Marittima Internazzjonali waqt il-75 sessjoni tal-Kumitat tal-Protezzjoni tal-Ambjent tal-Baħar u waqt il-102 sessjoni tal-Kumitat tas-Sikurezza Marittima dwar l-approvazzjoni ta’ ċirkolari MSC-MEPC.5 dwar Mudell ta’ Ftehim għall-awtorizzazzjoni ta’ Organizzazzjonijiet Rikonoxxuti li jaġixxu f’isem l-Amministrazzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna emenda għad-Deċiżjoni tal-Kunsill (UE) 2020/721 tad-19 ta’ Mejju 2020
                  1
                li tistabbilixxi l-pożizzjoni li għandha tittieħed f’isem l-Unjoni fil-102 sessjoni tal-Kumitat tas-Sikurezza Marittima tal-Organizzazzjoni Marittima Internazzjonali (MSC 102), li issa se ssir f’Londra mill-4 sal-11 ta’ Novembru 2020 u fil-75 sessjoni tal-Kumitat tal-Protezzjoni tal-Ambjent tal-Baħar tal-Organizzazzjoni Marittima Internazzjonali (MEPC 75), li issa se ssir f’Londra mis-16 sal-20 ta’ Novembru 2020, b’rabta mal-adozzjoni prevista ta’ Ċirkolari MSC-MEPC.5 dwar Mudell ta’ Ftehim għall-awtorizzazzjoni ta’ Organizzazzjonijiet Rikonoxxuti li jaġixxu f’isem l-Amministrazzjoni

               Kuntest tal-proposta

               1.1.Il-Konvenzjoni dwar l-Organizzazzjoni Marittima Internazzjonali

               Il-Konvenzjoni dwar l-Organizzazzjoni Marittima Internazzjonali (l-OMI) tistabbilixxi l-OMI. L-għan tal-OMI huwa li tipprovdi forum għall-kooperazzjoni fil-qasam tar-regolamentazzjoni u tal-prattiki marbutin ma’ kwistjonijiet tekniċi ta’ kull tip li huma rilevanti għat-tbaħħir kummerċjali internazzjonali. Barra minn hekk, hija għandha l-għan li tħeġġeġ l-adozzjoni ġenerali tal-ogħla standards prattikabbli fi kwistjonijiet marbutin mas-sikurezza marittima, mal-effiċjenza tan-navigazzjoni u mal-prevenzjoni u mal-kontroll tat-tniġġis tal-baħar mill-bastimenti, u b’hekk tippromwovi kundizzjonijiet ekwi. L-għan tagħha huwa wkoll li tittratta l-kwistjonijiet amministrattivi u legali marbutin ma’ dan.

               Il-Konvenzjoni daħlet fis-seħħ fis-17 ta’ Marzu 1958.

               L-Istati Membri kollha huma Partijiet għall-Konvenzjoni.

               L-Istati Membri kollha huma Partijiet għall-Konvenzjoni Internazzjonali għas-Salvagwardja tal-Ħajja Umana fuq il-Baħar (“SOLAS”) tal-1974, li daħlet fis-seħħ fil-25 ta’ Mejju 1980. L-Unjoni mhijiex Parti għall-konvenzjoni SOLAS.

               L-Istati Membri kollha huma Partijiet għall-Konvenzjoni Internazzjonali tal-1973 għall-Prevenzjoni tat-Tniġġis minn Vapuri (“il-Konvenzjoni MARPOL”), li daħlet fis-seħħ fit-2 ta’ Ottubru 1983, u għall-Anness VI tagħha, li daħal fis-seħħ fit-18 ta’ Mejju 2005. L-Unjoni mhijiex Parti għall-Konvenzjoni MARPOL.

               1.2.L-Organizzazzjoni Marittima Internazzjonali

               L-Organizzazzjoni Marittima Internazzjonali (l-OMI) hija l-aġenzija speċjalizzata tan-Nazzjonijiet Uniti responsabbli għas-sikurezza u għas-sigurtà tat-tbaħħir u għall-prevenzjoni tat-tniġġis tal-baħar mill-bastimenti. Hija l-awtorità li tistabbilixxi l-istandards globali għas-sikurezza, għas-sigurtà u għall-prestazzjoni ambjentali tat-tbaħħir internazzjonali. Ir-rwol prinċipali tagħha huwa li toħloq qafas regolatorju għall-industrija tat-tbaħħir li jkun ġust u effettiv, u li jiġi adottat u implimentat b’mod universali.

               Is-sħubija fl-Organizzazzjoni hija miftuħa għall-Istati kollha, u l-Istati Membri tal-UE kollha huma membri tal-OMI. Il-Kummissjoni Ewropea għandha status ta’ osservatur fl-Organizzazzjoni Marittima Internazzjonali, li ilha li kisbitu mill-1974. Dan huwa bbażat fuq Ftehim għall-Kooperazzjoni u għall-Kollaborazzjoni bejn l-Organizzazzjoni Konsultattiva Marittima Intergovernattiva (l-IMCO) u l-Kummissjoni tal-Komunitajiet Ewropej dwar kwistjonijiet ta’ interess reċiproku għall-Partijiet.

               Il-Kumitat tas-Sikurezza Marittima tal-OMI wkoll huwa magħmul mill-Membri kollha tal-OMI u jiltaqa’ mill-inqas darba fis-sena. Huwa jittratta kull kwistjoni li tidħol fil-kamp ta’ applikazzjoni tal-Organizzazzjoni marbuta mal-għajnuniet għan-navigazzjoni, mal-kostruzzjoni u mat-tagħmir tal-bastimenti, mal-ekwipaġġ mil-lat tas-sikurezza, mar-regoli għall-prevenzjoni tal-kolliżjonijiet, mal-ġarr ta’ merkanzija perikoluża, mal-proċeduri u mar-rekwiżiti tas-sikurezza marittima, mal-informazzjoni idrografika, mal-ġurnali ta’ abbord u mar-reġistri tan-navigazzjoni, mal-investigazzjoni tad-diżgrazzji marittimi, mas-salvataġġ u ma’ kull kwistjoni oħra li taffettwa direttament lis-sikurezza marittima.

               Il-Kumitat tas-Sikurezza Marittima tal-OMI jipprovdi mekkaniżmi għat-twettiq ta’ kwalunkwe dmir assenjat lilu mill-Konvenzjoni tal-OMI, mill-Assemblea tal-OMI jew mill-Kunsill tal-OMI, jew kwalunkwe dmir fil-kamp ta’ applikazzjoni msemmi hawn fuq li jista’ jiġi assenjat lilu minn jew skont kwalunkwe strument internazzjonali ieħor, u rikonoxxut mill-OMI. Id-deċiżjonijiet tal-Kumitat tas-Sikurezza Marittima, u tal-korpi sussidjarji tiegħu, għandhom jiġu adottati minn maġġoranza tal-Membri.

               Il-Kumitat tal-Protezzjoni tal-Ambjent tal-Baħar tal-OMI huwa magħmul mill-Membri kollha tal-OMI u jiltaqa’ mill-inqas darba fis-sena. Dan jindirizza kwistjonijiet ambjentali li jidħlu fil-kamp ta’ applikazzjoni tal-Organizzazzjoni li għandhom x’jaqsmu mal-kontroll u mal-prevenzjoni tat-tniġġis ikkawżat mill-bastimenti u li huma koperti mit-trattat tal-Konvenzjoni MARPOL, fosthom iż-żejt, is-sustanzi kimiċi li jinġarru bl-ingrossa, id-dranaġġ, l-iskart u l-emissjonijiet fl-arja mill-bastimenti, inklużi s-sustanzi li jniġġsu l-arja u l-emissjonijiet tal-gassijiet b’effett ta’ serra. Kwistjonijiet oħrajn koperti jinkludu l-ġestjoni tal-ilma tas-saborra, is-sistemi tal-anti-fouling, ir-riċiklaġġ tal-bastimenti, l-istat ta’ tħejjija u ta’ rispons għat-tniġġis u l-identifikazzjoni ta’ żoni speċjali u ta’ żoni tal-baħar li huma partikularment sensittivi.

               Il-Kumitat tal-Protezzjoni tal-Ambjent tal-Baħar tal-OMI jipprovdi mekkaniżmi għat-twettiq ta’ kull dmir assenjat lilu mill-Konvenzjoni tal-OMI, mill-Assemblea tal-OMI jew mill-Kunsill tal-OMI, jew ta’ kull dmir li jidħol fil-kamp ta’ applikazzjoni msemmi hawn fuq li jista’ jiġi assenjat lilu minn kull strument internazzjonali ieħor, jew skont it-tali strument, u li jkun aċċettat mill-OMI. Id-deċiżjonijiet tal-Kumitat tal-Protezzjoni tal-Ambjent tal-Baħar u tal-korpi sussidjarji tiegħu għandhom jiġu adottati minn maġġoranza tal-Membri.

               1.3.L-att previst tal-Kumitat tas-Sikurezza Marittima tal-OMI

               Bejn l-4 u l-11 ta’ Novembru 2020, matul il-102 sessjoni tiegħu (MSC 102), il-Kumitat tas-Sikurezza Marittima jrid japprova Ċirkolari MSC-MEPC.5, li se tistabbilixxi l-Mudell ta’ Ftehim għall-użu tal-gvernijiet biex jawtorizzaw Organizzazzjonijiet Rikonoxxuti li jaġixxu f’isimhom. Iċ-ċirkolari trid tiġi approvata b’mod konġunt mill-Kumitat tas-Sikurezza Marittima u mill-Kumitat tal-Protezzjoni tal-Ambjent tal-Baħar.

               Fl-2016, il-Kumitat tas-Sikurezza Marittima approva element ġdid tal-programm ta’ ħidma għar-rieżami u l-emendar tal-Mudell ta’ Ftehim għall-awtorizzazzjoni ta’ organizzazzjonijiet rikonoxxuti li jaġixxu f’isem l-Amministrazzjoni, sabiex jinġieb f’konformità mar-rekwiżiti tal-Kodiċi għall-Organizzazzjonijiet Rikonoxxuti (Kodiċi RO). L-abbozz ta’ Mudell ta’ Ftehim ġie diskuss f’diversi sessjonijiet tas-Sottokumitat tal-OMI dwar l-Implimentazzjoni tal-Istrumenti tal-OMI, u bħalissa jinsab għand il-Kumitat għall-approvazzjoni.

               1.4.L-att previst tal-Kumitat tal-Protezzjoni tal-Ambjent tal-Baħar tal-OMI

               Bejn is-16 u l-20 ta’ Novembru 2020, matul il-75 sessjoni tiegħu (MEPC 75), il-Kumitat tal-Protezzjoni tal-Ambjent tal-Baħar irid japprova l-istess Ċirkolari MSC-MEPC.5, li tistabbilixxi l-Mudell ta’ Ftehim għall-użu tal-gvernijiet biex jawtorizzaw Organizzazzjonijiet Rikonoxxuti li jaġixxu f’isimhom.

               2.Il-pożizzjoni li għandha tittieħed f’isem l-Unjoni

               2.1.L-approvazzjoni taċ-Ċirkolari MSC-MEPC.5

               Matul is-97 sessjoni tal-Kumitat tas-Sikurezza Marittima (MSC 97), li saret f’Londra bejn il-21 u l-25 ta’ Novembru 2016, ġie approvat element ġdid għar-rieżami u l-emendar tal-Mudell ta’ Ftehim għall-awtorizzazzjoni ta’ organizzazzjonijiet rikonoxxuti li jaġixxu f’isem l-Amministrazzjoni (MSC.1/Circ.710–MEPC.1/Circ.307), biex jinġieb f’konformità mar-rekwiżiti tal-Kodiċi RO. L-element il-ġdid ġie inkluż fl-aġenda biennali għall-2016-2017 tas-Sottokumitat dwar l-Implimentazzjoni tal-Istrumenti tal-OMI u fl-aġenda proviżorja għar-raba’ sessjoni tas-Sottokumitat dwar l-Implimentazzjoni tal-Istrumenti tal-OMI (III 4), bl-għan li dan jitlesta sal-2018.

               III 4, li saret f’Londra bejn il-25 u d-29 ta’ Settembru 2017, iddeċidiet li temenda l-Mudell ta’ Ftehim abbażi ta’ dokument tal-Assoċjazzjoni Internazzjonali tas-Soċjetajiet ta’ Klassifikazzjoni (IACS) u ffurmat Grupp ta’ Korrispondenza biex jiżviluppa t-test. III 5, li saret f’Londra bejn l-24 u t-28 ta’ Settembru 2018, iffinalizzat l-abbozz ta’ Mudell ta’ Ftehim u ppreżentatu lill-74 sessjoni tal-Kumitat tal-Protezzjoni tal-Ambjent tal-Baħar (MEPC 74) u lill-101 sessjoni tal-Kumitat tas-Sikurezza Marittima (MSC 101) għall-approvazzjoni.

               L-MEPC 74 iddiferixxa l-kunsiderazzjoni tal-abbozz taċ-ċirkolari lill-MEPC 75 minħabba restrizzjonijiet ta’ żmien. L-MSC 101 iddiskuta l-abbozz tat-test, iżda minħabba oġġezzjonijiet qawwija mill-IACS li l-emendi sostantivi proposti tagħha ma ġewx aċċettati, l-MSC 101 irrefera l-abbozz bl-emendi proposti tal-IACS lura lis-6 sessjoni tas-Sottokumitat dwar l-Implimentazzjoni tal-Istrumenti tal-OMI (III 6) għall-kunsiderazzjoni. III 6, li saret f’Londra bejn l-1 u l-5 ta’ Lulju 2019, rieżaminat l-abbozz ta’ Mudell ta’ Ftehim u l-proposti tal-IACS. Filwaqt li aċċettat il-proposti editorjali tagħha, irrifjutat il-proposti sostantivi. III 6 imbagħad ippreżentat l-abbozz taċ-Ċirkolari lill-MEPC 75 u lill-MSC 102 għall-approvazzjoni.

               Jenħtieġ li l-Unjoni tappoġġa l-emendi għall-mudell ta’ ftehim tal-OMI maqbula mill-III 6. Iċ-ċirkolari l-ġdida se tieħu post l-MSC/Circ.710 u l-MEPC/Circ.307, u se taġġorna l-mudell tal-ftehim biex jinġieb konformi mal-Kodiċi RO (ir-riżoluzzjonijiet MSC.349(92) u MEPC.237(65)). Dan se jżid l-akkuratezza, it-trasparenza u r-responsabbiltà kemm tal-amministrazzjoni tal-bandiera kif ukoll tal-ROs fil-livell globali.

               2.2.Il-leġiżlazzjoni rilevanti tal-UE u l-kompetenza tal-UE

               Il-Mudell tal-Ftehim, li bħalissa huwa stabbilit fl-MSC/Circ.710 u l-MEPC/Circ.307, huwa implimentat fid-dritt tal-Unjoni fid-Direttiva Nru 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi. L-Artikolu 5 tad-Direttiva 2009/15/KE jistipula kif ġej:

               “1.
                     L-Istati Membri li jieħdu deċiżjoni kif deskritta fl-Artikolu 3(2), għandhom jistabbilixxu “relazzjoni ta’ xogħol” bejn l-amministrazzjoni kompetenti tagħhom u l-organizzazzjonijiet li jaġixxu f’isimhom.

               2
                     Ir-relazzjoni ta’ xogħol għandha tkun regolata bi ftehim formalizzat bil-miktub u mhux diskriminatorju (…) u jinkludu għall-inqas: (a) id-dispożizzjonijiet stabbiliti fl-Appendiċi II tar-Riżoluzzjoni A.739(18) tal-IMO dwar linji gwida għall-awtorizzazzjoni ta’ organizzazzjonijiet li jaġixxu f’isem l-amministrazzjoni, filwaqt li tittieħed ispirazzjoni mill-Anness, l-Appendiċi u d-Dokumenti mehmuża maċ-Ċirkolari MSC/710 u ċ-Ċirkolari MEPC 307 tal-IMO dwar mudell ta’ ftehim għall-awtorizzazzjoni ta’ organizzazzjonijiet rikonoxxuti li jaġixxu f’isem l-amministrazzjoni. […]”

               Kompetenza tal-UE

               Is-sostituzzjoni ta’ MSC/Circ.710 u MEPC/Circ.307 bl-abbozz taċ-Ċirkolari MSC-MEPC.5 taffettwa d-dritt tal-UE permezz tal-applikazzjoni tad-Direttiva Nru 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi.

               Għalhekk, l-Unjoni għandha kompetenza esklużiva bis-saħħa tal-aħħar parti tal-Artikolu 3(2) tat-TFUE u, b’hekk, jeħtieġ li tiġi stabbilita l-pożizzjoni tagħha dwar l-atti ta’ adozzjoni tal-emendi msemmijin hawn fuq.

               3.Bażi ġuridika

               3.1.Bażi ġuridika proċedurali

               3.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni tkunx membru tas-sede jew tkunx Parti għall-ftehim jew le
                  2
               .

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Huwa jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               3.1.2.Applikazzjoni għal dan il-każ

               Il-Kumitat tal-Protezzjoni tal-Ambjent tal-Baħar u l-Kumitat tas-Sikurezza Marittima tal-OMI huma korpi li twaqqfu permezz ta’ ftehim, jiġifieri permezz tal-Konvenzjoni dwar l-Organizzazzjoni Marittima Internazzjonali.

               L-att li l-Kumitat tal-Protezzjoni tal-Ambjent tal-Baħar u l-Kumitat tas-Sikurezza Marittima tal-OMI huma mitluba jadottaw huwa att li għandu effetti legali. L-att previst jista’ jinfluwenza b’mod deċiżiv il-kontenut tal-leġiżlazzjoni li ġejja tal-UE:

               –Id-Direttiva Nru 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi.

               Dan għaliex id-Direttiva Nru 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi tirrikjedi li l-amministrazzjonijiet tal-Istati Membri jirregolaw ir-relazzjoni ta’ xogħol tagħhom mal-Organizzazzjonijiet Rikonoxxuti permezz ta’ ftehim formalizzat bil-miktub u nondiskriminatorju, li għandu jieħu ispirazzjoni mill-mudell ta’ ftehim li jinsab fl-MSC/Circ. 710 u l-MEPC/Circ. 307.

               Għalhekk, iċ-ċirkolari l-ġdida li tissostitwixxi l-MSC/Circ.710 u l-MEPC/Circ.307 taffettwa d-dritt tal-UE permezz tal-applikazzjoni tad-Direttiva Nru 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               3.2.Bażi ġuridika sostantiva

               3.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-għan u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun biss wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               3.2.2.Applikazzjoni għal dan il-każ

               L-objettiv ewlieni u l-kontenut tal-att previst għandhom x’jaqsmu mat-trasport marittimu. Għalhekk, il-bażi ġuridika sostantiva għad-deċiżjoni proposta hija l-Artikolu 100(2) tat-TFUE.

               3.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 100(2) tat-TFUE, flimkien mal-Artikolu 218(9) tat-TFUE.

               2020/0271 (NLE)

               Proposta għal

               DEĊIŻJONI TAL-KUNSILL

               li temenda d-Deċiżjoni tal-Kunsill (UE) 2020/721 tad-19 ta’ Mejju 2020 biex tinkludi l-pożizzjoni li għandha tittieħed f’isem l-Unjoni Ewropea fi ħdan l-Organizzazzjoni Marittima Internazzjonali waqt il-75 sessjoni tal-Kumitat tal-Protezzjoni tal-Ambjent tal-Baħar u waqt il-102 sessjoni tal-Kumitat tas-Sikurezza Marittima dwar l-approvazzjoni ta’ ċirkolari MSC-MEPC.5 dwar Mudell ta’ Ftehim għall-awtorizzazzjoni ta’ Organizzazzjonijiet Rikonoxxuti li jaġixxu f’isem l-Amministrazzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               billi:

               (1)Jenħtieġ li l-għan tal-azzjoni tal-Unjoni fis-settur tat-trasport marittimu jkun li tipproteġi l-ambjent tal-baħar u saħħet il-bniedem u li ttejjeb is-sikurezza marittima.

               (2)Il-Konvenzjoni dwar l-Organizzazzjoni Marittima Internazzjonali (l-OMI) daħlet fis-seħħ fis-17 ta’ Marzu 1958.

               (3)L-OMI hija aġenzija speċjalizzata tan-Nazzjonijiet Uniti responsabbli għas-sikurezza u għas-sigurtà tat-tbaħħir u għall-prevenzjoni tat-tniġġis tal-baħar u tal-arja mill-bastimenti. L-Istati Membri tal-Unjoni kollha huma membri tal-OMI.

               (4)Skont l-Artikolu 28(b) tal-Konvenzjoni dwar l-OMI, il-Kumitat tas-Sikurezza Marittima jipprovdi mekkaniżmi għat-twettiq ta’ kull dmir assenjat lilu skont dik il-Konvenzjoni, mill-Assemblea tal-OMI jew mill-Kunsill tal-OMI, jew ta’ kull dmir li jidħol fil-kamp ta’ applikazzjoni ta’ dak l-Artikolu li jista’ jiġi assenjat lilu skont kull strument internazzjonali ieħor u li jkun aċċettat mill-OMI.

               (5)Skont l-Artikolu 38(a) tal-Konvenzjoni dwar l-OMI, il-Kumitat tal-Protezzjoni tal-Ambjent tal-Baħar iwettaq il-funzjonijiet li l-OMI tingħata jew tista’ tingħata permezz tal-konvenzjonijiet internazzjonali għall-prevenzjoni u għall-kontroll tat-tniġġis tal-baħar mill-bastimenti jew skont dawn il-konvenzjonijiet, b’mod partikolari f’dak li għandu x’jaqsam mal-adozzjoni u mal-emendar ta’ regolamenti jew ta’ dispożizzjonijiet oħrajn.

               (6)Il-Konvenzjoni Internazzjonali għas-Salvagwardja tal-Ħajja Umana fuq il-Baħar (“il-Konvenzjoni SOLAS”) daħlet fis-seħħ fil-25 ta’ Mejju 1980.

               (7)Skont l-Artikolu VIII(b)(iii) tal-Konvenzjoni SOLAS, il-Kumitat tas-Sikurezza Marittima tal-OMI jista’ jadotta emendi għall-Konvenzjoni SOLAS.

               (8)Il-Konvenzjoni Internazzjonali għall-Prevenzjoni tat-Tniġġis minn Vapuri (“il-Konvenzjoni MARPOL”) daħlet fis-seħħ fit-2 ta’ Ottubru 1983.

               (9)Skont l-Artikolu 16(2)(c) tal-Konvenzjoni MARPOL, l-emendi tagħha jistgħu jiġu adottati mill-korp ix-xieraq, li f’dan il-każ huwa l-Kumitat tal-Protezzjoni tal-Ambjent tal-Baħar.

               (10)Il-Kumitat tas-Sikurezza Marittima, matul il-102 sessjoni tiegħu li se ssir mill-4 sal-11 ta’ Novembru 2020 (“MSC 102”) irid japprova, b’mod konġunt mal-Kumitat tal-Protezzjoni tal-Ambjent tal-Baħar, Ċirkolari MSC-MEPC.5 dwar Mudell ta’ Ftehim għall-awtorizzazzjoni ta’ Organizzazzjonijiet Rikonoxxuti li jaġixxu f’isem l-Amministrazzjoni.

               (11)Il-Kumitat tal-Protezzjoni tal-Ambjent tal-Baħar, matul il-75 sessjoni tiegħu li se ssir mis-16 sal-20 ta’ Novembru 2020 (“MEPC 75”), irid japprova, b’mod konġunt mal-MSC 102, Ċirkolari MSC-MEPC.5 dwar Mudell ta’ Ftehim għall-awtorizzazzjoni ta’ Organizzazzjonijiet Rikonoxxuti li jaġixxu f’isem l-Amministrazzjoni.

               (12)Huwa xieraq li tiġi stabbilita l-pożizzjoni li għandha tittieħed f’isem l-Unjoni matul l-MSC 102, peress li l-approvazzjoni taċ-Ċirkolari MSC-MEPC.5 kapaċi tinfluwenza b’mod deċiżiv il-kontenut tad-dritt tal-Unjoni, b’mod speċifiku d-Direttiva (UE) 2009/15/KE tal-Parlament Ewropew u tal-Kunsill
                  4
               .

               (13)Huwa xieraq li tiġi stabbilita l-pożizzjoni li għandha tittieħed f’isem l-Unjoni waqt l-MEPC 75, peress li l-approvazzjoni taċ-Ċirkolari MSC-MEPC.5 kapaċi tinfluwenza b’mod deċiżiv il-kontenut tad-dritt tal-Unjoni, b’mod speċifiku d-Direttiva (UE) 2009/15/KE tal-Parlament Ewropew u tal-Kunsill.

               (14)L-approvazzjoni taċ-ċirkolari MSC-MEPC.5, li se tissostitwixxi ċ-ċirkolari MSC/Circ.710 u MEPC/Circ.307, se taġġorna l-mudell ta’ ftehim biex jinġieb konformi mal-Kodiċi għall-Organizzazzjonijiet Rikonoxxuti (Kodiċi RO) (ir-riżoluzzjonijiet MSC.349(92) u MEPC.237(65)). Dan se jikkontribwixxi biex jiżdiedu l-akkuratezza, it-trasparenza u r-responsabbiltà kemm tal-amministrazzjoni tal-bandiera kif ukoll tal-ROs fil-livell globali.

               (15)Id-Deċiżjoni tal-Kunsill (UE) 2020/721 tad-19 ta’ Mejju 2020
                  5
                jenħtieġ tiġi emendata biex tinkludi referenza għall-approvazzjoni taċ-Ċirkolari MSC-MEPC.5.

               (16)Il-pożizzjoni tal-Unjoni trid tiġi espressa mill-Istati Membri tal-Unjoni li huma membri tal-Kumitat tas-Sikurezza Marittima u tal-Kumitat tal-Protezzjoni tal-Ambjent tal-Baħar tal-OMI, li jaġixxu b’mod konġunt,

               ADOTTA DIN ID-DEĊIŻJONI:

               Artikolu 1

               Id-Deċiżjoni tal-Kunsill (UE) 2020/721 hija b’dan emendata kif ġej:

               “Artikolu 1

               Il-pożizzjoni li għandha tittieħed f’isem l-Unjoni fi ħdan il-Kumitat tal-Protezzjoni tal-Ambjent tal-Baħar tal-Organizzazzjoni Marittima Internazzjonali waqt il-75 sessjoni tiegħu, għandha tkun li tappoġġa l-adozzjoni tal-emendi għar-regolamenti 2, 14 u 18 u l-appendiċijiet I u VI tal-Anness VI tal-Konvenzjoni Internazzjonali għall-Prevenzjoni tat-Tniġġis minn Vapuri, kif stipulat fl-Anness tad-dokument MEPC 75/3 tal-OMI u l-approvazzjoni taċ-Ċirkolari MSC-MEPC.5 kif stabbilit fl-Anness 8 tad-Dokument III 6/15 tal-OMI.

               Artikolu 2

               1. Il-pożizzjoni li għandha tittieħed f’isem l-Unjoni waqt il-102 sessjoni tal-Kumitat tas-Sikurezza Marittima tal-Organizzazzjoni Marittima Internazzjonali, għandha tkun li tappoġġa l-adozzjoni tal-emendi:

               (a) għall-Partijiet A-1, B, B-1, B-2 sa B-4 tal-Kapitolu II-1 tal-Konvenzjoni Internazzjonali għas-Salvagwardja tal-Ħajja Umana fuq il-Baħar, kif stipulat fl-Anness 1 tad-dokument MSC 102/3 tal-OMI;

               (b) għall-Partijiet A-1 u B-1 tal-Kodiċi Internazzjoni tas-Sikurezza għall-Vapuri li jużaw Gassijiet jew Karburanti b’Punt ta’ Fjammabbiltà Baxx, kif stipulat fl-Anness 2 tad-dokument MSC 102/3 tal-OMI;

               (c) għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq apparat tas-salvataġġ;

               u l-approvazzjoni taċ-Ċirkolari MSC-MEPC.5 dwar Mudell ta’ Ftehim għall-awtorizzazzjoni ta’ Organizzazzjonijiet Rikonoxxuti li jaġixxu f’isem l-Amministrazzjoni.”

               Artikolu 2

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill (UE) 2020/721 tad-19 ta’ Mejju 2020 dwar il-pożizzjoni li għandha tittieħed f’isem l-Unjoni Ewropea waqt il-75 sessjoni tal-Kumitat tal-Protezzjoni tal-Ambjent tal-Baħar, tal-Organizzazzjoni Marittima Internazzjonali, u waqt il-102 sessjoni tal-Kumitat tas-Sikurezza Marittima, tal-Organizzazzjoni Marittima Internazzjonali, fir-rigward tal-adozzjoni ta’ emendi għar-regolamenti 2, 14 u 18 u l-appendiċi I u VI tal-Anness VI tal-Konvenzjoni Internazzjonali għall-Prevenzjoni tat-Tniġġis minn Vapuri, għall-Partijiet A-1, B, B-1, B-2 sa B-4 tal-Kapitolu II-1 tal-Konvenzjoni Internazzjonali għas-Salvagwardja tal-Ħajja Umana fuq il-Baħar, għall-Partijiet A-1 u B-1 tal-Kodiċi Internazzjonali tas-Sikurezza għall-Vapuri li jużaw Gassijiet jew Karburanti Oħrajn b’Punt ta’ Fjammabbiltà Baxx u għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq apparat tas-salvataġġ (ĠU L 171, 2.6.2020, p. 1–3)

                     (2)

                        Il-paragrafu 64 tas-Sentenza fil-Kawża C-399/12, Il-Ġermanja vs Il-Kunsill (l-OIV) (ECLI:EU:C:2014:2258).

                     (3)

                        Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61-64.

                     (4)

                        Id-Direttiva Nru 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi (ĠU L 131, 28.5.2009, p. 47).

                     (5)

                        Id-Deċiżjoni tal-Kunsill (UE) 2020/721 tad-19 ta’ Mejju 2020 dwar il-pożizzjoni li għandha tittieħed f’isem l-Unjoni Ewropea waqt il-75 sessjoni tal-Kumitat tal-Protezzjoni tal-Ambjent tal-Baħar, tal-Organizzazzjoni Marittima Internazzjonali, u waqt il-102 sessjoni tal-Kumitat tas-Sikurezza Marittima, tal-Organizzazzjoni Marittima Internazzjonali, fir-rigward tal-adozzjoni ta’ emendi għar-regolamenti 2, 14 u 18 u l-appendiċi I u VI tal-Anness VI tal-Konvenzjoni Internazzjonali għall-Prevenzjoni tat-Tniġġis minn Vapuri, għall-Partijiet A-1, B, B-1, B-2 sa B-4 tal-Kapitolu II-1 tal-Konvenzjoni Internazzjonali għas-Salvagwardja tal-Ħajja Umana fuq il-Baħar, għall-Partijiet A-1 u B-1 tal-Kodiċi Internazzjonali tas-Sikurezza għall-Vapuri li jużaw Gassijiet jew Karburanti Oħrajn b’Punt ta’ Fjammabbiltà Baxx u għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq apparat tas-salvataġġ (ĠU L 171, 2.6.2020, p. 1–3)


               IL-KUMMISSJONI EWROPEA
            Brussell, 28.9.2020
            COM(2020) 626 final
            2020/0282(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana fir-rigward tal-applikazzjoni għall-adeżjoni ma’ dik il-Konvenzjoni sottomessa mir-Renju Unit u li tħassar id-Deċiżjoni (UE) 2019/937

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li trid tittieħed f’isem l-Unjoni Ewropea fil-korp stabbilit bil-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana
                  1
                (minn hawn ’il quddiem imsejħa “l-Konvenzjoni NASCO”) b’rabta mal-adeżjoni – għan-nom tiegħu stess matul il-perjodu ta’ tranżizzjoni – tar-Renju Unit tal-Gran Brittanja u l-Irlanda ta’ Fuq (minn hawn ’il quddiem imsejjaħ “ir-Renju Unit”) ma’ dik il-Konvenzjoni.

               2.Kuntest tal-proposta

               Fid-29 ta’ Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni Ewropea, skont l-Artikolu 50 tat-Trattat dwar l-Unjoni Ewropea.

               L-Unjoni u r-Renju Unit innegozjaw ftehim dwar il-ħruġ skont l-Artikolu 50 tat-Trattat dwar l-Unjoni Ewropea. Il-Ftehim dwar il-Ħruġ
                  2
                daħal fis-seħħ fl-1 ta’ Frar 2020, wara li ġie miftiehem fis-17 ta’ Ottubru 2019, flimkien mad-Dikjarazzjoni Politika li tistabbilixxi l-qafas tas-sħubija futura bejn l-UE u r-Renju Unit.

               L-Artikolu 127(1) tal-Ftehim dwar il-Ħruġ jipprevedi perjodu ta’ tranżizzjoni li matulu d-dritt tal-Unjoni se jkompli jkun applikabbli għar-Renju Unit u fir-Renju Unit, (“perjodu ta’ tranżizzjoni”). Il-perjodu ta’ tranżizzjoni jintemm fil-31 ta’ Diċembru 2020. L-Artikolu 129(1) tal-Ftehim dwar il-Ħruġ jipprevedi li, matul il-perjodu ta’ tranżizzjoni, ir-Renju Unit huwa marbut bl-obbligi tal-ftehimiet internazzjonali konklużi mill-Unjoni, mill-Istati Membri li jaġixxu f’isimha, jew mill-Unjoni u l-Istati Membri tagħha li jaġixxu b’mod konġunt. L-Artikolu 129(3) tal-Ftehim dwar il-Ħruġ jipprevedi li f’konformità mal-prinċipju ta’ kooperazzjoni sinċiera, ir-Renju Unit għandu jżomm lura, matul il-perjodu ta’ tranżizzjoni, milli jieħu kwalunkwe azzjoni jew inizjattiva li aktarx li tkun ta’ ħsara għall-interessi tal-Unjoni, b’mod partikolari fil-qafas ta’ kwalunkwe organizzazzjoni, aġenzija, konferenza jew forum internazzjonali li għalihom ir-Renju Unit ikun Parti għan-nom tiegħu stess.

               L-Unjoni infurmat lis-sħab internazzjonali tagħha dwar l-arranġamenti speċifiċi stabbiliti fil-Ftehim dwar il-Ħruġ. Il-Ftehim jiddikjara li, matul il-perjodu ta’ tranżizzjoni, ir-Renju Unit se jiġi ttrattat bħala Stat Membru għall-finijiet tal-ftehimiet internazzjonali konklużi mill-Unjoni.

               Bħalissa l-Konvenzjoni NASCO tapplika għar-Renju Unit minħabba l-fatt li l-Unjoni hija Parti Kontraenti ta’ din il-Konvenzjoni. Dan mhux se jibqa’ l-każ dakinhar li r-Renju Unit ma jibqax kopert mill-Konvenzjoni NASCO bħala Stat Membru tal-Unjoni.

               L-għan ewlieni tal-Konvenzjoni NASCO huwa “li tikkontribwixxi permezz ta’ konsultazzjonijiet u kooperazzjoni għall-konservazzjoni, ir-restorazzjoni, it-titjib u l-maniġġjar razzjonali tal-ħażniet tas-salamun, billi titqies l-aħjar xhieda xjentifika disponibbli għaliha”. Il-Konvenzjoni NASCO daħlet fis-seħħ fl-1 ta’ Ottubru 1983. Il-Kunsill tal-Unjoni Ewropea huwa d-Depożitarju tal-Konvenzjoni NASCO.

               Fl-ittra tiegħu tat-28 ta’ Frar 2019, ir-Renju Unit bagħat applikazzjoni lill-President tal-kunsill tan-NASCO li fiha talbu japprova l-adeżjoni tiegħu mal-Konvenzjoni NASCO. Fil-11 ta’ Marzu 2019, is-Segretarjat tan-NASCO għarraf lill-Partijiet kollha tal-Konvenzjoni b’dan, fosthom lill-Kummissjoni Ewropea. F’konformità mal-Artikolu 17 tal-Konvenzjoni NASCO, hemm bżonn tal-approvazzjoni tal-kunsill tan-NASCO minn qabel biex l-adeżjoni tar-Renju Unit titqies li hija valida.

               Ir-Renju Unit iċċara li huwa bagħat l-applikazzjoni tiegħu bħala parti mill-ippjanar ta’ kontinġenza f’każ li ma jkunx hemm ftehim dwar il-ħruġ. Fl-applikazzjoni tiegħu, ir-Renju Unit speċifika li “[f]’każ li jiġi ffirmat, irratifikat u approvat il-Ftehim dwar il-ħruġ, […] ir-Renju Unit mhux se jiddepożita l-Istrument tal-adeżjoni tiegħu biex jissieħeb fin-NASCO bħala pajjiż għan-nom tiegħu stess b’effett mill-mument tal-ħruġ tiegħu mill-Unjoni Ewropea”.

               Fis-27 ta’ Mejju 2019, il-Kunsill adotta d-Deċiżjoni (UE) 2019/937
                  3
                dwar il-pożizzjoni li għandha tittieħed f’isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana fir-rigward tal-applikazzjoni ppreżentata mir-Renju Unit biex jissieħeb f’dik il-Konvenzjoni. Dik id-deċiżjoni kienet favorevoli għall-adeżjoni tar-Renju Unit mal-Konvenzjoni NASCO, iżda l-approvazzjoni kellha tingħata mill-mument li d-dritt tal-Unjoni ma jibqax japplika għar-Renju Unit.

               F’konformità mal-Artikolu 129(4) tal-Ftehim, tul il-perjodu tat-tranżizzjoni, ir-Renju Unit jista’ jinnegozja, jiffirma u jirratifika ftehimiet internazzjonali li jidħol għalihom fil-kapaċità tiegħu stess fl-oqsma ta’ kompetenza esklużiva tal-Unjoni, dment li dawk il-ftehimiet ma jidħlux fis-seħħ jew ma jkunux japplikaw matul il-perjodu ta’ tranżizzjoni, sakemm ma jkunux awtorizzati għal dan mill-Unjoni. Id-Deċiżjoni tal-Kunsill 2020/135
                  4
                tistabbilixxi l-kundizzjonijiet u l-proċedura għall-għoti ta’ tali awtorizzazzjonijiet.

               Permezz tal-ittra tiegħu tat-3 ta’ April 2020, ir-Renju Unit innotifika lill-Kummissjoni Ewropea dwar l-intenzjoni tiegħu li jesprimi l-kunsens tiegħu li jkun marbut, fil-kapaċità tiegħu stess, mill-Konvenzjoni NASCO.

               Fid-9 ta’ Lulju 2020, is-Segretarjat irċieva email mingħand il-Kunsill tal-Unjoni Ewropea (id-depożitarju tal-Konvenzjoni NASCO) li mehmuża magħha kien hemm applikazzjoni mir-Renju Unit biex jaderixxi mal-Konvenzjoni NASCO u ittra lill-President tan-NASCO. Din ġiet iċċirkolata fl-24 ta’ Lulju 2020. L-ittra lill-President tgħid li “Ir-Renju Unit biħsiebu jaderixxi mal-Konvenzjoni b’mod konsistenti mal-obbligi tiegħu skont il-Ftehim dwar il-Ħruġ...”.

               Id-Deċiżjoni ta’ Implimentazzjoni tal-Kunsill XXX
                  5
                tawtorizza lir-Renju Unit biex jesprimi l-kunsens tiegħu li jintrabat, fil-kapaċità tiegħu stess, mill-Konvenzjoni NASCO peress li l-kundizzjonijiet stabbiliti fl-Artikolu 3(1) tad-Deċiżjoni (UE) 2020/135 huma ssodisfati.

               2.1.L-Organizzazzjoni għall-Konservazzjoni tas-Salamun tal-Atlantiku tat-Tramuntana

               L-Organizzazzjoni għall-Konservazzjoni tas-Salamun tal-Atlantiku tat-Tramuntana hija organizzazzjoni internazzjonali stabbilita permezz tal-Konvenzjoni NASCO. Din ġiet stabbilita billi tqiesu b’mod dirett id-dispożizzjonijiet speċifiċi dwar l-istokkijiet tal-ħut anadromu stabbiliti fl-Artikolu 66 tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta’ Diċembru 1982 (minn hawn ’il quddiem imsejħa “UNCLOS”)
                  6
               .

               Il-Konvenzjoni tapplika għall-istokkijiet tas-salamun salvaġġ li, tul il-firxa migratorja kollha tiegħu, ipassi lil hinn miż-żoni li fihom is-sajd jaqa’ taħt il-ġuriżdizzjoni tal-istati kostali tal-Oċean Atlantiku li jinsabu fit-Tramuntana tal-latitudni 36° N.

               Għalhekk in-NASCO hija responsabbli għar-regolazzjoni tas-sajd għas-salamun salvaġġ fil-baħar fl-Atlantiku tat-Tramuntana kollu. Tittratta wkoll mistoqsijiet dwar il-konservazzjoni tal-istokkijiet tas-salamun salvaġġ. F’kuntest usa’, in-NASCO tqis ukoll miżuri applikabbli oħrajn għall-ilmijiet li jaqgħu taħt il-ġuriżdizzjoni tal-Partijiet Kontraenti skont kif ikun meħtieġ, biex tkun żgurata s-sopravivenza tas-salamun salvaġġ tal-Atlantiku.

               In-NASCO għandha personalità ġuridika u, fir-relazzjonijiet tagħha ma’ organizzazzjonijiet internazzjonali oħrajn u fit-territorji tal-Partijiet Kontraenti, tgawdi mill-kapaċità ġuridika meħtieġa biex twettaq dmirijietha u biex tikseb l-għanijiet tagħha.

               2.2.In-NASCO

               In-NASCO hija magħmula minn kunsill, minn tliet Kummissjonijiet reġjonali (il-Kummissjoni tal-Amerka ta’ Fuq, il-Kummissjoni tal-Atlantiku tal-Grigal u l-Kummissjoni ta’ Greenland tal-Punent) u minn Segretarjat. Il-kunsill għandu rappreżentanti mill-Partijiet Kontraenti kollha għall-Konvenzjoni: Il-Kanada, id-Danimarka (fir-rigward tal-Gżejjer Faeroe u Greenland), l-Unjoni Ewropea, in-Norveġja, il-Federazzjoni Russa u l-Istati Uniti tal-Amerka. Franza tieħu sehem fil-laqgħat tan-NASCO bħala osservatur (għal Saint Pierre u Miquelon).

               L-Unjoni Ewropea hija Parti għall-Konvenzjoni NASCO għaliex is-suġġett tagħha jaqa’ fl-ambitu tal-Politika Komuni tas-Sajd, li għaliha l-Unjoni għandha kompetenza esklużiva. L-Istati Membri huma koperti mill-Konvenzjoni NASCO skont id-dritt tal-Unjoni.

               L-Unjoni Ewropea hija membru sħiħ tal-Kummissjoni tal-Atlantiku tal-Grigal u tal-Kummissjoni ta’ Greenland tal-Punent. Fil-Kummissjoni tal-Amerka ta’ Fuq, l-Unjoni Ewropea għandha d-dritt tressaq proposti għal miżuri regolatorji dwar l-istokkijiet tas-salamun salvaġġ li joriġinaw fit-territorji tagħha, u tivvota fuqhom. Għal dan il-għan, l-Unjoni titqies li hija membru ta’ din il-kummissjoni f’dak li għandu x’jaqsam mal-analiżi tat-tali proposti.

               2.3.L-att previst tan-NASCO

               Fil-Konvenzjoni NASCO jista’ jissieħeb kull Stat li għandu ġuriżdizzjoni fuq is-sajd fl-Oċean Atlantiku tat-Tramuntana jew li minnu joriġinaw l-istokkijiet tas-salamun, dejjem jekk il-kunsill tan-NASCO japprova dan.

               Fl-ittra tiegħu tat-28 ta’ Frar 2019, ir-Renju Unit bagħat applikazzjoni lill-President tal-kunsill tan-NASCO li fiha talbu japprova l-adeżjoni tiegħu mal-Konvenzjoni NASCO. Fil-11 ta’ Marzu 2019, is-segretarjat tan-NASCO għarraf lill-Partijiet kollha għall-Konvenzjoni b’din it-talba, fosthom lill-Kummissjoni Ewropea. Skont l-Artikolu 17 tal-Konvenzjoni NASCO, hemm bżonn tal-approvazzjoni tal-kunsill tan-NASCO minn qabel biex l-adeżjoni tar-Renju Unit titqies li hija valida.

               Id-deċiżjonijiet tal-kunsill tan-NASCO jridu jittieħdu b’maġġoranza ta’ tliet kwarti tal-voti tal-membri preżenti li jkunu vvutaw favur jew kontra l-kwistjoni. Ma tista’ ssir l-ebda votazzjoni jekk ma jkunux preżenti żewġ terzi tal-membri tal-kunsill.

               Wara dan, l-istrumenti tal-approvazzjoni jew tal-adeżjoni jridu jiġu ddepożitati għand id-depożitarju. Għal kull parti li tissieħeb fil-Konvenzjoni NASCO wara li tiddepożita l-istrumenti meħtieġa tar-ratifika, tal-approvazzjoni jew tal-adeżjoni, il-Konvenzjoni tidħol fis-seħħ fid-data tad-depożitu tal-istrument tal-adeżjoni.

               3.Il-pożizzjoni li trid tittieħed f’isem l-Unjoni

               L-għan ta’ din id-Deċiżjoni tal-Kunsill huwa li l-Kummissjoni tkun tista’ tapprova, f’isem l-Unjoni, l-adeżjoni tar-Renju Unit mal-Konvenzjoni NASCO.

               Objettiv ewlieni tal-politika komuni tas-sajd, kif stabbilit fir-Regolament (UE) Nru 1380/2013 tal-Parlament Ewropew u tal-Kunsill
                  7
                huwa li jiġi żgurat “li l-attivitajiet tas-sajd huma ambjentalment, ekonomikament u soċjalment sostenibbli u huma ġestiti b’mod li huwa konsistenti mal-objettivi li jinkisbu benefiċċji ekonomiċi, soċjali u ta’ impjieg, u r-ripristinar u ż-żamma tal-istokkijiet tal-ħut f’livelli superjuri għal dawk li jkunu kapaċi jipproduċu rendiment sostenibbli massimu u li jikkontribwixxu għad-disponibbiltà tal-provvisti tal-ikel.”

               Huwa fl-interess tal-Unjoni li r-Renju Unit jikkoopera fil-ġestjoni tal-istokkijiet tas-salamun f’konformità sħiħa mad-dispożizzjonijiet tal-UNCLOS, mal-Ftehim fuq l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti fuq il-Liġi tal-Baħar tal-10 ta’ Diċembru 1982 dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta’ ħut li jpassi ħafna (highly migratory) tal-4 ta’ Awwissu 1995
                  8
                (“UNFSA”), jew ma’ kull ftehim internazzjonali ieħor jew kull standard ieħor skont id-dritt internazzjonali.

               Skont l-Artikolu 66 tal-UNCLOS, l-istati li fix-xmajjar tagħhom joriġinaw l-istokkijiet anadromi għandhom l-interess primarju fit-tali stokkijiet u huma responsabbli għalihom. L-Istat tal-oriġini tal-istokkijiet anadromi jrid jiżgura l-konservazzjoni tagħhom billi jistabbilixxi miżuri regolatorji xierqa għas-sajd fl-ilmijiet kollha li jkunu jinsabu ’l ġewwa mil-limiti esterni taż-żona ekonomika esklużiva tiegħu. F’każijiet fejn l-istokkijiet anadromi jpassu lejn ilmijiet li jkunu jinsabu ’l ġewwa mil-limiti esterni taż-żona ekonomika esklużiva ta’ Stat li ma jkunx l-Istat tal-oriġini tagħhom, jew fejn dawn ipassu minn dawk l-ilmijiet, dak l-Istat irid jikkoopera mal-Istat tal-oriġini għall-fini tal-konservazzjoni u tal-ġestjoni tal-istokk.

               L-Istat tal-oriġini tal-istokkijiet anadromi u l-Istati l-oħrajn li jistadu għal dawn l-istokkijiet iridu jagħmlu arranġamenti għall-implimentazzjoni tal-Artikolu 66 tal-UNCLOS. Tali kooperazzjoni tista’ tiġi stabbilita fil-qafas tal-organizzazzjonijiet reġjonali għall-ġestjoni tas-sajd.

               Bħala Stat tal-oriġini u Stat li għandu ġuriżdizzjoni fuq is-sajd, ir-Renju Unit għandu interessi leġittimi fi ħdan iż-Żona tal-Konvenzjoni NASCO safejn l-ilmijiet li jaqgħu fiż-żona ekonomika esklużiva tiegħu u l-ibħra internazzjonali li jmissu magħhom jaqgħu fi ħdan iż-Żona tal-Konvenzjoni tan-NASCO.

               Bis-saħħa tal-adeżjoni tar-Renju Unit mal-Konvenzjoni NASCO, ir-Renju Unit ikun jista’ jikkoopera fuq il-miżuri ta’ ġestjoni u ta’ konservazzjoni tas-salamun, filwaqt li jitqiesu kif dovut id-drittijiet, l-interessi u d-dmirijiet ta’ pajjiżi oħrajn u tal-Unjoni Ewropea, u jiżgura li l-attivitajiet tas-sajd jitwettqu b’mod li ma jwassalx biex l-istokk jew l-istokkijiet jiġu sfruttati b’mod mhux sostenibbli.

               Fid-dawl tal-interessi leġittimi li r-Renju Unit għandu b’rabta mas-sajd fiż-Żona tal-Konvenzjoni NASCO, tal-obbligu li dan il-pajjiż għandu li jikkoopera b’rabta mal-ġestjoni tas-sajd u tal-ħtieġa li jiġi żgurat il-karattru vinkolanti tad-deċiżjonijiet tan-NASCO malli r-Renju Unit jaderixxi magħha, il-Kummissjoni tirrakkomanda li l-applikazzjoni tar-Renju Unit tiġi approvata.

               Qed jiġi propost li l-Kummissjoni tingħata s-setgħa li tgħarraf lill-President tal-kunsill tan-NASCO bil-pożizzjoni tal-Unjoni favur l-adeżjoni tar-Renju Unit mill-mument li d-dritt tal-Unjoni ma jibqax japplika għar-Renju Unit u li din tivvota b’dan il-mod fil-kuntest tal-kunsill tan-NASCO meta tkun se tivvota dwar is-sħubija tar-Renju Unit.

               Jixraq li titħassar id-Deċiżjoni (UE) 2019/937 sabiex l-approvazzjoni tal-Unjoni għall-adeżjoni tkun tista’ tingħata qabel tmiem il-perjodu ta’ tranżizzjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  9
               .

               4.1.2.Applikazzjoni għal dan il-każ

               Mal-Konvenzjoni NASCO jista’ jaderixxi kull Stat li jeżerċita l-ġuriżdizzjoni tas-sajd fl-Oċean Atlantiku tat-Tramuntana, jew li huwa Stat tal-oriġini għall-istokkijiet tas-salamun, dejjem jekk il-kunsill tan-NASCO japprova dan.

               Id-deċiżjonijiet tal-kunsill tan-NASCO jridu jittieħdu b’maġġoranza ta’ tliet kwarti tal-voti tal-membri li jkunu preżenti u li jkunu vvutaw favur jew kontra l-kwistjoni. Ma tista’ ssir l-ebda votazzjoni jekk ma jkunux preżenti żewġ terzi tal-membri tal-kunsill tan-NASCO.

               L-adeżjoni jkollha effett bid-depożitu ta’ strument ta’ adeżjoni għand id-Depożitarju u issir effettiva mid-data meta jiġi riċevut.

               Id-Depożitarju jgħarraf lill-Firmatarji kollha u lill-partijiet kollha li jkunu se jaderixxu bl-istrumenti tal-approvazzjoni jew tal-adeżjoni li jkunu ġew iddepożitati, u jgħarrafhom bid-data u bil-Partijiet li għalihom tkun se tidħol fis-seħħ din il-Konvenzjoni.

               Ladarba tidħol fis-seħħ l-adeżjoni tar-Renju Unit, din tkun vinkolanti skont id-dritt internazzjonali f’konformtià mal-Artikolu 17(3) tal-Konvenzjoni NASCO u tkun tista’ tinfluwenza b’mod deċiżiv il-kontenut tal-leġiżlazzjoni tal-UE.

               L-att previst la jissupplimenta u lanqas jemenda l-qafas istituzzjonali tal-Konvenzjoni NASCO. Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att li dwaru tittieħed pożizzjoni f’isem l-Unjoni. Jekk l-att previst ikollu diversi għanijiet jew diversi komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-oħrajn ikunu biss inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-politika komuni tas-sajd.

               Għalhekk, il-bażi ġuridika sostantiva tad-deċiżjoni proposta hija l-Artikolu 43 tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 43, flimkien mal-Artikolu 218(9) tat-TFUE.

               2020/0282 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana fir-rigward tal-applikazzjoni għall-adeżjoni ma’ dik il-Konvenzjoni sottomessa mir-Renju Unit u li tħassar id-Deċiżjoni (UE) 2019/937

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana
                  10
                (il-“Konvenzjoni NASCO”) ġiet approvata permezz tad-Deċiżjoni tal-Kunsill 82/886/KEE
                  11
                u daħlet fis-seħħ fl-1 ta’ Ottubru 1983.

               (2)Bħalissa l-Konvenzjoni NASCO tapplika għar-Renju Unit bħala riżultat tal-fatt li l-Unjoni hija Parti Kontraenti għal dik il-Konvenzjoni.

               (3)Skont l-Artikolu 17(3) tal-Konvenzjoni NASCO, il-Konvenzjoni hija miftuħa għall-adeżjoni, soġġett għall-approvazzjoni tal-kunsill tal-Organizzazzjoni għall-Konservazzjoni tas-Salamun tal-Atlantiku tat-Tramuntana stabbilit bil-Konvenzjoni NASCO, minn kwalunkwe Stat li jeżerċita ġuriżdizzjoni fuq is-sajd fl-Oċean Atlantiku tat-Tramuntana jew li huwa Stat tal-oriġini għall-istokkijiet tas-salamun.

               (4)Fis-27 ta’ Mejju 2019, il-Kunsill adotta d-Deċiżjoni (UE) 2019/937
                  12
                dwar il-pożizzjoni li għandha tittieħed f’isem l-Unjoni Ewropea fil-qafas tal-Konvenzjoni NASCO fir-rigward tal-applikazzjoni għall-adeżjoni ma’ dik il-Konvenzjoni. Dik id-deċiżjoni kienet favorevoli għall-adeżjoni tar-Renju Unit mal-Konvenzjoni NASCO, iżda l-approvazzjoni kellha tingħata mill-mument li d-dritt tal-Unjoni ma jibqax japplika għar-Renju Unit.

               (5)F’konformità mal-Artikolu 129(4) tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, matul il-perjodu ta’ tranżizzjoni, ir-Renju Unit jista’ jinnegozja, jiffirma u jirratifika ftehimiet internazzjonali li jkun daħal għalihom fil-kapaċità tiegħu stess fl-oqsma ta’ kompetenza esklużiva tal-Unjoni, dment li dawk il-ftehimiet ma jidħlux fis-seħħ jew ma jkunux japplikaw matul il-perjodu ta’ tranżizzjoni, sakemm ma jkunux awtorizzati għal dan mill-Unjoni. Id-Deċiżjoni tal-Kunsill (UE) 2020/135
                  13
                tistabbilixxi l-kundizzjonijiet u l-proċedura għall-għoti ta’ tali awtorizzazzjonijiet.

               (6)Permezz tal-ittra tiegħu tat-3 ta’ April 2020, ir-Renju Unit innotifika lill-Kummissjoni Ewropea dwar l-intenzjoni tiegħu li jesprimi l-kunsens tiegħu fil-kapaċità tiegħu stess, li matul il-perjodu ta’ tranżizzjoni jkun marbut mill-Konvenzjoni NASCO

               (7)Id-Deċiżjoni ta’ Implimentazzjoni tal-Kunsill (UE) 2020/XXX
                  14
                tawtorizza lir-Renju Unit biex jesprimi l-kunsens tiegħu li jintrabat, fil-kapaċità tiegħu stess, mill-Konvenzjoni NASCO peress li l-kundizzjonijiet stabbiliti fl-Artikolu 3(1) tad-Deċiżjoni (UE) 2020/135 huma ssodisfati.

               (8)Skont l-Artikolu 66 tal-Konvenzjoni tan-Nazzjonijiet Uniti dwar il-Liġi tal-Baħar (“UNCLOS”)
                  15
               , l-Istati li fix-xmajjar tagħhom joriġinaw l-istokkijiet anadromi għandhom l-interess primarju fit-tali stokkijiet u huma responsabbli għalihom. L-Istat tal-oriġini tal-istokkijiet anadromi jrid jiżgura l-konservazzjoni tagħhom billi jieħu miżuri regolatorji xierqa għas-sajd fl-ilmijiet kollha li jkunu jinsabu ’l ġewwa mil-limiti esterni taż-żona ekonomika esklużiva tiegħu. F’każijiet fejn li l-istokkijiet anadromi jpassu lejn ilmijiet li jkunu jinsabu ’l ġewwa mil-limiti esterni taż-żona ekonomika esklużiva ta’ Stat li ma jkunx l-Istat tal-oriġini tagħhom, jew fejn dawn ipassu minn dawk l-ilmijiet, l-Istat irid jikkoopera mal-Istat tal-oriġini għall-fini tal-konservazzjoni u l-ġestjoni tal-istokk.

               (9)Sabiex jiġi evitat is-sajd mhux sostenibbli, huwa fl-interess tal-Unjoni li r-Renju Unit jikkoopera fil-ġestjoni tal-istokkijiet tas-salamun f’konformità sħiħa mad-dispożizzjonijiet tal-UNCLOS, mal-Ftehim fuq l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti fuq il-Liġi tal-Baħar tal-10 ta’ Diċembru 1982 dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta' ħut li jpassi ħafna (highly migratory) tal-4 ta’ Awwissu 1995 (“UNFSA”)
                  16
               , u ma’ kull ftehim internazzjonali ieħor jew ma’ kull standard ieħor skont id-dritt internazzjonali.

               (10)Kif previst fl-Artikolu 66 tal-UNCLOS, l-Istat tal-oriġini tal-istokkijiet anadromi u l-Istati l-oħrajn li jistadu għal dawn l-istokkijiet iridu jagħmlu arranġamenti għall-implimentazzjoni ta’ dak l-Artikolu. Tali kooperazzjoni tista’ tiġi stabbilita fil-qafas tal-organizzazzjonijiet reġjonali għall-ġestjoni tas-sajd.

               (11)Bl-adeżjoni tar-Renju Unit mal-Konvenzjoni NASCO ir-Renju Unit ikun jista’ jikkoopera fuq il-miżuri meħtieġa ta’ ġestjoni u ta’ konservazzjoni, filwaqt li jitqiesu kif dovut id-drittijiet, l-interessi u d-dmirijiet ta’ pajjiżi oħrajn u tal-Unjoni, u jiżgura li l-attivitajiet tas-sajd jitwettqu b’mod li jwassal biex l-istokkijiet tas-salamun ikkonċernati jiġu sfruttati b’mod sostenibbli.

               (12)Bl-adeżjoni tar-Renju Unit qabel l-iskadenza tal-perjodu ta’ tranżizzjoni ir-Renju Unit ikun jista’ jagħti effett sħiħ lill-obbligi li jirriżultaw mill-UNCLOS fir-rigward tal-miżuri ta’ konservazzjoni u ta’ ġestjoni li jidħlu fis-seħħ mill-mument li jintemm il-perjodu ta’ tranżizzjoni u d-dritt tal-Unjoni ma jibqax japplika għalih. Għalhekk huwa fl-interess tal-Unjoni li tapprova l-applikazzjoni mressqa mir-Renju Unit biex jaderixxi mal-Konvenzjoni NASCO.

               (13)Fl-interess taċ-ċarezza u ċ-ċertezza ġuridika, jenħtieġ li d-Deċiżjoni (UE) 2019/937 titħassar,

               ADOTTA DIN ID-DEĊIŻJONI:

               Artikolu 1

               1.Il-pożizzjoni li trid tittieħed f’isem l-Unjoni fil-kunsill tal-Organizzazzjoni għall-Konservazzjoni tas-Salamun tal-Atlantiku tat-Tramuntana (“il-kunsill tan-NASCO”) stabbilita mill-Konvenzjoni għall-Konservazzjoni tas-Salamun fl-Oċean Atlantiku tat-Tramuntana (“il-Konvenzjoni NASCO”) għandha tkun li tapprova l-applikazzjoni għall-adeżjoni tar-Renju Unit ma’ dik il-Konvenzjoni.

               2.Il-Kummissjoni għandha tkun awtorizzata tivvota fil-kunsill tan-NASCO dwar l-adeżjoni tar-Renju Unit mal-Konvenzjoni NASCO u dwar is-sħubija tar-Renju Unit fil-Kummissjoni ta’ Greenland tal-Punent u tal-Kummissjoni tal-Atlantiku tal-Grigal.

               Artikolu 2

               Id-Deċiżjoni (UE) 2019/937 hija mħassra.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 378, 31.12.1982, p. 24.

                     (2)

                        Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, ĠU C 384I, 12.11.2019, p. 1.

                     (3)

                        Id-Deċiżjoni tal-Kunsill (UE) 2019/937 tas-27 ta’ Mejju 2019 dwar il-pożizzjoni li għandha tittieħed f’isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana fir-rigward tal-applikazzjoni ppreżentata mir-Renju Unit biex jissieħeb f’dik il-Konvenzjoni, ĠU L 149, 7.6.2019, p. 61.

                     (4)

                        Id-Deċiżjoni tal-Kunsill (UE) 2020/135 tat-30 ta’ Jannar 2020 dwar il-konklużjoni tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, ĠU L 29, 31.1.2020, p. 1.

                     (5)

                        Id-Deċiżjoni ta’ Implimentazzjoni tal-Kunsill (UE) 2020/XXX ta’ [data] dwar l-awtorizzazzjoni tar-Renju Unit biex jesprimi l-kunsens tiegħu li jkun marbut, fil-kapaċità tiegħu stess, minn ċerti ftehimiet internazzjonali li jidħlu fis-seħħ jew li jiġu applikati matul il-perjodu ta’ tranżizzjoni fil-qasam tal-politika komuni tas-sajd tal-Unjoni (ĠU L xxx, xxx, p. xxx).

                     (6)

                        Il-Konvenzjoni tan-Nazzjonijiet Uniti dwar il-Liġi tal-Baħar, ĠU L 179, 23.6.1998, p. 3.

                     (7)

                        ĠU L 354, 28.12.2013, p. 22.

                     (8)

                        Il-Ftehim fuq l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti fuq il-Liġi tal-Baħar tal-10 ta’ Diċembru 1982 dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta’ ħut li jpassi ħafna (highly migratory) – Dikjarazzjoni dwar il-kompetenza tal-Komunità Ewropea – Dikjarazzjonijiet ta’ interpretazzjoni, ĠU L 189, 3.7.1998, p. 17.

                     (9)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi 61 sa 64.

                     (10)

                        ĠU L 378, 31.12.1982, p. 25.

                     (11)

                        Id-Deċiżjoni tal-Kunsill 82/886/KEE tat-13 ta’ Diċembru 1982 li tirrigwarda l-konklużjoni tal-Konvenzjoni għall-Konservazzjoni tas-Salamun fl-Oċean Atlantiku tat-Tramuntana (ĠU L 378, 31.12.1982, p. 24).

                     (12)

                        Id-Deċiżjoni tal-Kunsill (UE) 2019/937 tas-27 ta’ Mejju 2019 dwar il-pożizzjoni li għandha tittieħed f’isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana fir-rigward tal-applikazzjoni ppreżentata mir-Renju Unit biex jissieħeb f’dik il-Konvenzjoni, ĠU L 149, 7.6.2019, p. 61.

                     (13)

                        Id-Deċiżjoni tal-Kunsill (UE) 2020/135 tat-30 ta’ Jannar 2020 dwar il-konklużjoni tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 29, 31.1.2020, p. 1).

                     (14)

                        Id-Deċiżjoni ta’ Implimentazzjoni tal-Kunsill (UE) 2020/XXX ta’ [data] dwar l-awtorizzazzjoni tar-Renju Unit biex jesprimi l-kunsens tiegħu li jkun marbut, fil-kapaċità tiegħu stess, minn ċerti ftehimiet internazzjonali li jidħlu fis-seħħ jew li jiġu applikati matul il-perjodu ta’ tranżizzjoni fil-qasam tal-politika komuni tas-sajd tal-Unjoni (ĠU L xxx, xxx, p. xxx).

                     (15)

                        ĠU L 179, 23.6.1998, p. 3.

                     (16)

                        ĠU L 189, 3.7.1998, p. 14.


               IL-KUMMISSJONI EWROPEA
            Brussell, 23.12.2020
            COM(2020) 852 final
            2020/0378(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni tal-Kunsill 2008/971/KE fir-rigward tal-ekwivalenza ta’ materjal riproduttiv tal-foresti prodott fir-Renju Unit għal materjal bħal dan prodott fl-Unjoni
            (Test b’relevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

               Id-Deċiżjoni tal-Kunsill 2008/971/KE tistabbilixxi regoli għall-ekwivalenza ta’ materjal riproduttiv tal-foresti prodott f’pajjiżi terzi.

               Wara l-ħruġ tar-Renju Unit mill-Unjoni fl-1 ta’ Frar 2020, u fid-dawl tat-tmiem tal-perjodu ta’ tranżizzjoni previst fil-Ftehim dwar il-ħruġ tar-Renju Unit tal-Gran Brittanja u tal-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (il-Ftehim dwar il-Ħruġ) fil-31 ta’ Diċembru 2020, ir-Renju Unit issottometta talba lill-Kummissjoni sabiex din tirrikonoxxi l-ekwivalenza, fir-rigward tal-materjal riproduttiv tal-foresti prodott f’dak il-pajjiż li jikkonforma mar-rekwiżiti tad-Direttiva tal-Kunsill 1999/105/KE.

               Ir-Renju Unit ittraspona u implimenta d-Direttiva 1999/105/KE b’mod effettiv sa mill-adozzjoni tagħha.

               Huwa informa lill-Kummissjoni li l-leġiżlazzjoni rispettiva tiegħu, li ttrasponiet dik id-Direttiva, mhijiex se tinbidel u se tkompli tapplika mill-1 ta’ Jannar 2021. Il-Kummissjoni eżaminat il-leġiżlazzjoni tar-Renju Unit u kkonkludiet li l-materjal riproduttiv tal-foresti prodott fir-Renju Unit huwa ekwivalenti għall-materjal riproduttiv tal-foresti prodott fl-Unjoni u konformi mad-Direttiva 1999/105/KE, peress li tal-ewwel joffri l-istess assigurazzjonijiet fir-rigward tal-approvazzjoni tal-materjal bażiku tiegħu u tal-miżuri meħuda għall-produzzjoni tiegħu għall-fini ta’ kummerċjalizzazzjoni, bħal tal-aħħar.

               •Konsistenza mad-dispożizzjonijiet eżistenti fil-qasam ta’ politika

                  Din hija implimentazzjoni teknika tar-rekwiżiti eżistenti u, għalhekk, hija konsistenti mad-dispożizzjonijiet eżistenti fil-qasam ta’ politika jew tal-kummerċjalizzazzjoni taż-żrieragħ.

               •Konsistenza ma’ politiki oħra tal-Unjoni

                  Din il-proposta hija konformi mal-għanijiet tal-politika kummerċjali u agrikola tal-Unjoni, għaliex se tagħti spinta lill-kummerċ tal-materjal riproduttiv tal-foresti li jikkonforma mar-regoli tal-Unjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika ta’ dan l-att hija l-Artikolu 43(2) tat-TFUE, li jagħti s-setgħa lill-Parlament Ewropew u lill-Kunsill sabiex jistabbilixxu d-dispożizzjonijiet meħtieġa għall-kisba tal-objettivi tal-politika agrikola komuni.

               •Sussidjarjetà (għall-kompetenza mhux esklużiva)

                  Ir-rekwiżiti għall-materjal riproduttiv tal-foresti huma rregolati fil-livell tal-Unjoni. Sabiex jiġi ggarantit li l-materjal importat mir-Renju Unit ikun jista’ jiċċaqlaq liberament fis-suq intern, hija meħtieġa azzjoni fil-livell tal-Unjoni.

               •Proporzjonalità

                  Din hija l-unika forma possibbli ta’ azzjoni tal-Unjoni sabiex jintlaħaq l-objettiv mixtieq.

               •Għażla tal-istrument

                  Deċiżjoni hija l-istrument xieraq għal din l-implimentazzjoni teknika tar-rekwiżiti eżistenti.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  MHUX APPLIKABBLI

               •Konsultazzjonijiet mal-partijiet ikkonċernati

                  Ma kienet meħtieġa l-ebda konsultazzjoni separata, minħabba li l-inizjattiva tikkonċerna biss l-implimentazzjoni teknika tar-regoli eżistenti u ma saret l-ebda konsultazzjoni separata taħt inizjattivi simili fil-passat.

               •Ġbir u użu tal-għarfien espert

                  Il-Kummissjoni wettqet analiżi leġiżlattiva bi skambju mar-Renju Unit. Ir-Renju Unit ittraspona u implimenta d-Direttiva 1999/105/KE u l-atti ta’ implimentazzjoni tagħha u kkonforma mar-rekwiżiti tagħhom qabel il-ħruġ tiegħu mill-Unjoni. Ir-Renju Unit informa lill-Kummissjoni li din il-leġiżlazzjoni mhijiex se tinbidel u se tkompli tapplika mill-1 ta’ Jannar 2021.

               •Valutazzjoni tal-impatt

                  Din hija Deċiżjoni ta’ natura purament teknika, li timplimenta r-regoli eżistenti, u għalhekk ma hemm l-ebda rekwiżit għal valutazzjoni tal-impatt.

               •Idoneità regolatorja u simplifikazzjoni

                  Din il-proposta mhijiex marbuta mar-REFIT. Il-proposta se żżomm il-kummerċ tal-materjal riproduttiv tal-foresti bejn ir-Renju Unit u l-Unjoni. Għalhekk, l-ekwivalenza tkun tikkontribwixxi għaż-żamma tal-provvista kontinwa ta’ żerriegħa ta’ kwalità għolja fl-Unjoni. Il-proposta ma għandha l-ebda impatt fuq il-kostijiet tal-konformità għall-operaturi. Il-“Kontroll Diġitali” mhuwiex applikabbli għal din il-proposta.

               •Drittijiet fundamentali

                  MHUX APPLIKABBLI

               4.IMPLIKAZZJONIJIET BAĠITARJI

                  Xejn

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  MHUX APPLIKABBLI

               •Dokumenti ta’ spjegazzjoni (għad-direttivi)

                  MHUX APPLIKABBLI

               •Spjegazzjoni fid-dettall tad-dispożizzjonijiet speċifiċi tal-proposta

                  Id-Deċiżjoni tal-Kunsill 2008/971/KE tiddetermina l-kundizzjonijiet li fihom il-materjal riproduttiv tal-foresti tal-kategoriji “sors identifikat”, “magħżula” u “kwalifikati” prodott f’pajjiż terz elenkat fl-Anness I ta’ dik id-Deċiżjoni għandu jiġi importat fl-Unjoni. Dan japplika, dment li jiġu ssodisfati l-kundizzjonijiet stabbiliti fl-Anness II ta’ dik id-Deċiżjoni u fid-Direttivi tal-Kunsill 2000/29/KE u 2001/18/KE. Sistemi għall-approvazzjoni u għar-reġistrazzjoni tal-materjal bażiku u għall-produzzjoni sussegwenti tal-materjal riproduttiv minn dan il-materjal bażiku, taħt il-kontroll tal-awtoritajiet ta’ pajjiżi terzi stabbiliti fl-Anness I ta’ dik id-Deċiżjoni, jew taħt is-superviżjoni uffiċjali ta’ dawn l-awtoritajiet, applikati fil-pajjiżi terzi elenkati f’dak l-Anness, għandhom jitqiesu ekwivalenti għal dawk imwettqa mill-Istati Membri f’konformità mad-Direttiva 1999/105/KE.

                  Id-dispożizzjoni sostantiva unika fil-proposta żżid lir-Renju Unit mal-lista ta’ pajjiżi, li għalihom l-Unjoni tirrikonoxxi l-ekwivalenza tal-materjal riproduttiv tal-foresti, u b’mod partikolari l-kategoriji “sors identifikat”, “magħżula” u “kwalifikati”, mal-materjal rispettiv prodott fl-Unjoni. Dan huwa bbażat fuq l-eżami tal-leġiżlazzjoni applikabbli tar-Renju Unit u fuq il-konklużjoni li r-rekwiżiti u s-sistema li għandu fis-seħħ huma ekwivalenti għal dawk tal-Unjoni, u b’mod partikolari tad-Direttiva tal-Kunsill 1999/105/KE u tad-Deċiżjoni tal-Kunsill 2008/971/KE, u joffru l-istess assigurazzjoni bħas-sistema tal-Unjoni.

                  Wara l-inklużjoni tar-Renju Unit fil-lista ta’ pajjiżi fl-Anness I tad-Deċiżjoni 2008/97, l-importazzjonijiet ta’ materjal riproduttiv tal-foresti mir-Renju Unit lejn l-Unjoni għandhom ikunu permessi.

               2020/0378 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjoni tal-Kunsill 2008/971/KE fir-rigward tal-ekwivalenza ta’ materjal riproduttiv tal-foresti prodott fir-Renju Unit għal materjal bħal dan prodott fl-Unjoni

               (Test b’relevanza għaż-ŻEE)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea u, b’mod partikolari l-Artikolu 43(2) tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew,

               Filwaqt li jaġixxu skont il-proċedura leġiżlattiva ordinarja,

               Billi:

               (1)Id-Deċiżjoni tal-Kunsill 2008/971/KE
                  1
                tistabbilixxi regoli għall-ekwivalenza ta’ materjal riproduttiv tal-foresti prodott f’pajjiżi terzi.

               (2)Id-Direttiva tal-Kunsill 1999/105/KE
                  2
                tapplika għall-marketing ta’ materjal riproduttiv tal-foresti fl-Unjoni. Din tikkonċerna l-materjal riproduttiv ta’ dawk l-ispeċijiet ta’ siġar u tal-ibridi artifiċjali tagħhom, li huma importanti għall-finijiet tal-forestrija fl-Unjoni kollha jew f’parti minnha.

               (3)Ir-Renju Unit ittraspona u implimenta b’mod effettiv id-Direttiva tal-Kunsill 1999/105/KE, kif ukoll l-atti ta’ implimentazzjoni tagħha.

               (4)Id-dritt tal-Unjoni, li jinkludi d-Direttiva 1999/105/KE u d-Deċiżjoni 2008/971/KE, huwa applikabbli għar-Renju Unit u fih, matul il-perjodu ta’ tranżizzjoni li jintemm fil-31 ta’ Diċembru 2020, f’konformità mal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (il-Ftehim dwar il-Ħruġ), u b’mod partikolari mal-Artikolu 126 u mal-Artikolu 127(1) tiegħu.

               (5)Fid-dawl tat-tmiem tal-perjodu ta’ tranżizzjoni previst fil-Ftehim dwar il-Ħruġ, ir-Renju Unit issottometta talba lill-Kummissjoni għar-rikonoxximent tal-ekwivalenza, mill-1 ta’ Jannar 2021, ta’ materjal riproduttiv tal-foresti prodott f’dak il-pajjiż b’tali materjal prodott fl-Unjoni f’konformità mad-dritt rispettiv tal-Unjoni.

               (6)Ir-Renju Unit informa lill-Kummissjoni li l-leġiżlazzjoni tiegħu, li ttrasponiet id-Direttiva 1999/105/KE, mhijiex se tinbidel u se tkompli tapplika mill-1 ta’ Jannar 2021.

               (7)Il-Kummissjoni eżaminat il-leġiżlazzjoni rilevanti tar-Renju Unit. Hija kkonkludiet li l-materjal riproduttiv tal-foresti, u b’mod partikolari l-kategoriji “sors identifikat”, “magħżula” u “kwalifikati”, prodott fir-Renju Unit huwa ekwivalenti għall-materjal riproduttiv tal-foresti prodott fl-Unjoni u konformi mad-Direttiva 1999/105/KE u mal-kundizzjonijiet tal-Anness II tad-Deċiżjoni 2008/971/KE, peress li tal-ewwel joffri l-istess assigurazzjonijiet fir-rigward tal-approvazzjoni tal-materjal bażiku tiegħu u tal-miżuri meħuda għall-produzzjoni tiegħu għall-finijiet ta’ kummerċjalizzazzjoni bħal tal-aħħar.

               (8)Għalhekk, huwa xieraq li tiġi rikonoxxuta l-ekwivalenza tat-tali materjal riproduttiv tal-foresti prodott fir-Renju Unit għal dak prodott fl-Unjoni.

               (9)Għalhekk, jenħtieġ li r-Renju Unit jiġi inkluż fl-Anness I tad-Deċiżjoni 2008/971/KE, mingħajr preġudizzju għall-applikazzjoni tad-dritt tal-Unjoni għar-Renju Unit u fih fir-rigward tal-Irlanda ta’ Fuq f’konformità mal-Artikolu 5(4) tal-Protokoll dwar l-Irlanda/l-Irlanda ta’ Fuq tal-Ftehim dwar il-Ħruġ flimkien mal-Anness 2 ta’ dak il-Protokoll.

               (10)Għalhekk, jenħtieġ li d-Deċiżjoni 2008/971/KE tiġi emendata skont dan,

               (11)Billi l-perjodu ta’ tranżizzjoni previst fil-Ftehim dwar il-Ħruġ jintemm fil-31 ta’ Diċembru 2020, jenħtieġ li din id-Deċiżjoni tapplika mill-1 ta’ Jannar 2021,

               ADOTTAW DIN ID-DEĊIŻJONI:

               Artikolu 1

               Emendi għad-Deċiżjoni 2008/971/KE

               L-Anness I tad-Deċiżjoni 2008/971/KE huwa emendat f’konformità mal-Anness ta’ din id-Deċiżjoni.

               Artikolu 2

               Dħul fis-seħħ u applikazzjoni

               Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Għandu japplika mill-1 ta’ Jannar 2021.

               Artikolu 3

               Destinatarji

               Din id-Deċiżjoni hija indirizzata lill-Istati Membri.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        Id-Direttiva tal-Kunsill 2008/971/KE tas-16 ta’ Diċembru 2008 dwar l-ekwivalenza ta’ Materjal Riproduttiv tal-Foresti prodott f’pajjiżi terzi (ĠU L 345, 23.12.2008, p. 83).

                     (2)

                        Id-Direttiva tal-Kunsill 1999/105/KE tat-22 ta’ Diċembru 1999 dwar il-marketing ta’ materjali riproduttivi tal-foresti (ĠU L 11, 15.1.2000, p. 17).

    ---documentbreak---

               IL-KUMMISSJONI EWROPEA
            Brussell, 23.12.2020
            COM(2020) 852 final
            ANNESS
            tal-Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni tal-Kunsill 2008/971/KE fir-rigward tal-ekwivalenza ta’ materjal riproduttiv tal-foresti prodott fir-Renju Unit għal materjal bħal dan prodott fl-Unjoni

               ANNESS

               Fl-Anness I tad-Deċiżjoni 2008/971/KE, it-tabella hija emendata kif ġej:

               (1)l-entrata li ġejja tiddaħħal bejn l-entrata “CH” u l-entrata “NO”:

                        “GB**

                        Department for Environment, Food and Rural Affairs (DEFFRA)

                        Varieties and Seeds Policy

                        Eastbrook, Shaftesbury Road

                        Cambridge CB2 8DR

               ___________________________

               (**) F’konformità mal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, u b’mod partikolari mal-Artikolu 5(4) tal-Protokoll dwar l-Irlanda/l-Irlanda ta’ Fuq flimkien mal-Anness 2 ta’ dak il-Protokoll, għall-finijiet ta’ dan l-Anness, ir-referenzi għar-Renju Unit ma jinkludux l-Irlanda ta’ Fuq”;

               (2)in-nota (*) f’qiegħ il-paġna hija ssostitwita b’dan li ġej:

               “(*) CA – il-Kanada, CH – l-Iżvizzera, GB— ir-Renju Unit, NO – in-Norveġja, RS – is-Serbja, TR – it-Turkija, US – l-Istati Uniti.”


               IL-KUMMISSJONI EWROPEA
            Brussell, 23.12.2020
            COM(2020) 853 final
            2020/0379(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjonijiet tal-Kunsill 2003/17/KE u 2005/834/KE fir-rigward tal-ekwivalenza tal-ispezzjonijiet fuq il-post u tal-ekwivalenza tal-kontrolli fuq il-prattiki għaż-żamma tal-varjetajiet ta’ speċijiet ta’ pjanti agrikoli mwettqa fir-Renju Unit
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

               Id-Deċiżjoni tal-Kunsill 2003/17/KE
                  1
                tirrikonoxxi l-ekwivalenza ta’ ċerti pajjiżi terzi fir-rigward tal-ispezzjonijiet fuq il-post u tal-produzzjoni taż-żerriegħa ta’ ċerti speċijiet li jitwettqu f’konformità mad-Direttivi tal-Kunsill 66/401/KEE, 66/402/KEE, 2002/54/KE, 2002/55/KE u 2002/57/KE. Id-dispożizzjonijiet nazzjonali li jirregolaw iż-żerriegħa maħsuda u kkontrollata f’dawk il-pajjiżi joffru l-istess assigurazzjonijiet rigward il-karatteristiċi taż-żerriegħa u l-arranġamenti għall-eżami tagħha, sabiex tiġi żgurata l-identifikazzjoni taż-żerriegħa, għall-immarkar u għall-kontroll bħad-dispożizzjonijiet applikabbli għaż-żerriegħa maħsuda u kkontrollata fl-Unjoni.

               Ir-Renju Unit issottometta talba lill-Kummissjoni sabiex iż-żerriegħa ta’ pjanti tal-għalf, iż-żerriegħa tal-ġwież, iż-żerriegħa u ż-żejt tal-pitravi u ż-żerriegħa tal-pjanti tal-fibra jiġu ddikjarati ekwivalenti f’konformità mad-Deċiżjoni 2003/17/KE.

               Il-Kummissjoni wettqet eżami tal-leġiżlazzjoni applikabbli tar-Renju Unit. Ġie konkluż li r-rekwiżiti u s-sistema li għandu fis-seħħ huma ekwivalenti għal dawk tal-Unjoni u joffru l-istess assigurazzjoni bħas-sistema tal-Unjoni.

               Għalhekk, huwa xieraq li ż-żerriegħa tar-Renju Unit tiġi rikonoxxuta bħala ekwivalenti għaż-żerriegħa rispettiva maħsuda, prodotta u kkontrollata fl-Unjoni.

               Ir-Renju Unit issottometta wkoll talba lill-Kummissjoni sabiex tirrikonoxxi, skont id-Direttivi 66/401/KEE, 66/402/KEE, 2002/54/KE, 2002/55/KE u 2002/57/KE, l-ekwivalenza fir-rigward tal-kontrolli fuq il-prattiki ta’ żamma tal-varjetajiet imwettqa fir-Renju Unit.

               Il-Kummissjoni eżaminat il-leġiżlazzjoni rilevanti tar-Renju Unit u l-ekwivalenza tagħha mad-dispożizzjonijiet dwar iż-żamma tal-varjetajiet skont id-Direttivi 66/401/KEE, 66/402/KEE, 2002/53/KE, 2002/54/KE, 2002/55/KE u 2002/57/KE. Hija kkonkludiet li l-kontrolli fuq il-prattiki għaż-żamma ta’ dawk il-varjetajiet imwettqa fir-Renju Unit jagħtu l-istess assigurazzjonijiet bħal dawk imwettqa mill-Istati Membri.

               Għalhekk, huwa xieraq li tiġi rikonoxxuta l-ekwivalenza fir-rigward tal-kontrolli uffiċjali fuq il-prattiki għaż-żamma tal-varjetajiet, irregolati b’dawk id-Direttivi, fir-Renju Unit.

               •Konsistenza mad-dispożizzjonijiet eżistenti fil-qasam ta’ politika

                  Din hija implimentazzjoni teknika tar-rekwiżiti eżistenti u, għalhekk, hija konsistenti mad-dispożizzjonijiet eżistenti fil-qasam ta’ politika jew tal-kummerċjalizzazzjoni taż-żrieragħ.

               •Konsistenza ma’ politiki oħra tal-Unjoni

                  Din il-proposta hija konformi mal-għanijiet tal-politika kummerċjali u agrikola tal-Unjoni, għaliex se tagħti spinta lill-kummerċ taż-żrieragħ li jikkonformaw mar-regoli tal-Unjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika ta’ dan l-att hija l-Artikolu 43(2) tat-TFUE, li jagħti s-setgħa lill-Parlament Ewropew u lill-Kunsill sabiex jistabbilixxu d-dispożizzjonijiet meħtieġa għall-kisba tal-objettivi tal-politika agrikola komuni.

               •Sussidjarjetà (għall-kompetenza mhux esklużiva)

                  Ir-rekwiżiti għaż-żerriegħa huma rregolati fil-livell tal-Unjoni. Sabiex jiġi ggarantit li ż-żerriegħa importata mir-Renju Unit tkun tista’ tiċċaqlaq liberament fis-suq intern, hija meħtieġa azzjoni fil-livell tal-Unjoni.

               •Proporzjonalità

                  Din hija l-unika forma possibbli ta’ azzjoni tal-Unjoni sabiex jintlaħaq l-objettiv mixtieq.

               •Għażla tal-istrument

                  Deċiżjoni hija l-istrument xieraq għal din l-implimentazzjoni teknika tar-rekwiżiti eżistenti.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  MHUX APPLIKABBLI

               •Konsultazzjonijiet mal-partijiet ikkonċernati

                  L-Istati Membri ġew informati u kkonsultati fil-Kumitat Permanenti dwar il-Pjanti, l-Annimali, l-Ikel u l-Għalf. Ma saret l-ebda konsultazzjoni separata, minħabba li l-inizjattiva tikkonċerna biss l-implimentazzjoni teknika tar-regoli eżistenti u ma saret l-ebda konsultazzjoni separata taħt inizjattivi simili fil-passat.

               •Ġbir u użu tal-għarfien espert

                  Il-Kummissjoni wettqet analiżi leġiżlattiva bi skambju mar-Renju Unit. Ir-Renju Unit ittraspona u implimenta dawk id-Direttivi, u kkonforma magħhom qabel il-ħruġ tiegħu mill-Unjoni. Ir-Renju Unit informa lill-Kummissjoni li din il-leġiżlazzjoni mhijiex se tinbidel u se tkompli tapplika mill-1 ta’ Jannar 2021.

               •Valutazzjoni tal-impatt

                  Din hija Deċiżjoni ta’ natura purament teknika, li timplimenta r-regoli eżistenti, u għalhekk ma hemm l-ebda rekwiżit għal valutazzjoni tal-impatt.

               •Idoneità regolatorja u simplifikazzjoni

                  Din il-proposta mhijiex marbuta mar-REFIT. Il-proposta se żżomm il-kummerċ taż-żrieragħ agrikoli bejn ir-Renju Unit u l-Unjoni. Għalhekk, l-ekwivalenza tkun tikkontribwixxi għaż-żamma tal-provvista kontinwa taż-żerriegħa ta’ kwalità għolja fl-Unjoni. Il-proposta ma għandha l-ebda impatt fuq il-kostijiet tal-konformità għall-operaturi. Il-“Kontroll Diġitali” mhuwiex applikabbli għal din il-proposta.

               •Drittijiet fundamentali

                  MHUX APPLIKABBLI

               4.IMPLIKAZZJONIJIET BAĠITARJI

                  Xejn

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  MHUX APPLIKABBLI

               •Dokumenti ta’ spjegazzjoni (għad-direttivi)

                  MHUX APPLIKABBLI

               •Spjegazzjoni fid-dettall tad-dispożizzjonijiet speċifiċi tal-proposta

                  Id-dispożizzjoni sostantiva unika fil-proposta żżid ir-Renju Unit mal-lista ta’ pajjiżi, li għalihom ġiet rikonoxxuta l-ekwivalenza tal-ispezzjonijiet fuq il-post, u taż-żamma tal-varjetajiet, tal-uċuħ tar-raba’ li jipproduċu ż-żerriegħa tal-ispeċijiet taċ-ċereali u l-ekwivalenza taż-żerriegħa prodotta. Din hija bbażata fuq l-eżami tal-leġiżlazzjoni applikabbli tar-Renju Unit u fuq il-konklużjoni li r-rekwiżiti u s-sistema li għandu fis-seħħ joffru l-istess assigurazzjoni bħas-sistema tal-Unjoni. Wara l-inklużjoni tar-Renju Unit f’dik il-lista, l-importazzjonijiet taż-żrieragħ mir-Renju Unit fl-Unjoni, kif ukoll iż-żamma tal-varjetajiet rispettivi f’dak il-pajjiż, għandhom ikunu permessi.

               2020/0379 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjonijiet tal-Kunsill 2003/17/KE u 2005/834/KE fir-rigward tal-ekwivalenza tal-ispezzjonijiet fuq il-post u tal-ekwivalenza tal-kontrolli fuq il-prattiki għaż-żamma tal-varjetajiet ta’ speċijiet ta’ pjanti agrikoli mwettqa fir-Renju Unit

               (Test b’rilevanza għaż-ŻEE)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea u, b’mod partikolari l-Artikolu 43(2) tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  2
               ,

               Filwaqt li jaġixxu skont il-proċedura leġiżlattiva ordinarja,

               Billi:

               (1)Id-Deċiżjoni tal-Kunsill 2003/17/KE
                  3
                tipprevedi li, taħt ċerti kundizzjonijiet, l-ispezzjonijiet fuq il-post imwettqa fuq ċerti uċuħ tar-raba' li jipproduċu ż-żerriegħa fil-pajjiżi terzi elenkati għandhom jitqiesu ekwivalenti għall-ispezzjonijiet fuq il-post imwettqa f’konformità mad-dritt tal-Unjoni u li taħt ċerti kundizzjonijiet iż-żerriegħa ta’ ċerti speċijiet prodotta f’dawk il-pajjiżi għandha titqies ekwivalenti għaż-żerriegħa prodotta f’konformità mad-dritt tal-Unjoni.

               (2)Id-Deċiżjoni tal-Kunsill 2005/834/KE
                  4
                tistabbilixxi regoli dwar l-ekwivalenza tal-kontrolli fuq il-prattiki għaż-żamma tal-varjetajiet imwettqa f’ċerti pajjiżi terzi. Hija tistabbilixxi li l-kontrolli uffiċjali fuq il-prattiki għaż-żamma tal-varjetajiet imwettqa fil-pajjiżi terzi u mill-awtoritajiet, elenkati fl-Anness ta’ dik id-Deċiżjoni, għall-ispeċijiet koperti mid-Direttivi msemmija għal kull wieħed minn dawk il-pajjiżi, għandhom jipprovdu l-istess garanziji bħal dawk imwettqa mill-Istati Membri.

               (3)Ir-Renju Unit ittraspona u implimenta b’mod effettiv id-Direttivi tal-Kunsill 66/401/KEE
                  5
               , 66/402/KEE
                  6
               , 2002/53/KE
                  7
               , 2002/54/KE
                  8
                2002/55/KE
                  9
                u 2002/57/KE
                  10
               , kif ukoll l-atti ta’ implimentazzjoni tagħhom. Dawk l-atti jistabbilixxu r-regoli li fuq il-bażi tagħhom dawk id-Direttivi tal-Kunsill jirrikonoxxu l-ekwivalenza rispettiva.

               (4)Id-dritt tal-Unjoni, inklużi d-Deċiżjonijiet 2003/17/KE u 2005/834/KE, huwa applikabbli għar-Renju Unit u fih, matul il-perjodu ta’ tranżizzjoni li jintemm fil-31 ta’ Diċembru 2020, f’konformità mal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (il-Ftehim dwar il-Ħruġ), u b’mod partikolari mal-Artikolu 126 u mal-Artikolu 127(1) tiegħu.

               (5)Fid-dawl tat-tmiem tal-perjodu ta’ tranżizzjoni previst fil-Ftehim dwar il-Ħruġ, ir-Renju Unit issottometta talba lill-Kummissjoni għar-rikonoxximent tal-ekwivalenza, mill-1 ta’ Jannar 2021, ta’ żerriegħa ta’ pjanti tal-għalf, ta’ żerriegħa tal-ġwież, ta’ żerriegħa tal-pitravi u ta’ żerriegħa tal-pjanti taż-żejt u tal-fibra prodotti fir-Renju Unit għal żerriegħa ta’ pjanti tal-għalf, għal żerriegħa tal-ġwież, għal żerriegħa tal-pitravi u għal żerriegħa tal-pjanti taż-żejt u tal-fibra prodotti fl-Unjoni u f’konformità mad-Direttivi 66/401/KEE, 66/402/KEE, 2002/54/KE, 2002/55/KE u 2002/57/KE.

               (6)Ir-Renju Unit talab ukoll ir-rikonoxximent tal-ekwivalenza fir-rigward tal-kontrolli fuq il-prattiki għaż-żamma tal-varjetajiet imwettqa fir-Renju Unit skont dawk id-Direttivi, u wkoll skont id-Direttiva 2002/53/KE.

               (7)Ir-Renju Unit informa lill-Kummissjoni li l-leġiżlazzjoni tiegħu, li ttrasponiet dawk id-Direttivi, mhijiex se tinbidel u se tkompli tapplika mill-1 ta’ Jannar 2021.

               (8)Il-Kummissjoni eżaminat il-leġiżlazzjoni rilevanti tar-Renju Unit u l-ekwivalenza tagħha mar-rekwiżiti tal-Unjoni, u kkonkludiet li l-ispezzjonijiet fuq il-post tal-uċuħ tar-raba’ li jipproduċu ż-żerriegħa jitwettqu kif xieraq, u jissodisfaw il-kundizzjonijiet tal-Anness II tad-Deċiżjoni 2003/17/KE u r-rekwiżiti rispettivi tad-Direttivi 66/401/KEE, 66/402/KEE, 2002/54/KE u 2002/57/KE.

               (9)Għalhekk, huwa xieraq li tiġi rikonoxxuta l-ekwivalenza tal-ispezzjonijiet fuq il-post imwettqa fir-rigward ta’ dawk iż-żrieragħ prodotti fir-Renju Unit u ċċertifikati uffiċjalment mill-awtoritajiet tiegħu, u sabiex jiġi evitat kwalunkwe tfixkil bla bżonn għall-kummerċ wara tmiem il-perjodu ta’ tranżizzjoni.

               (10)Il-Kummissjoni eżaminat il-leġiżlazzjoni rilevanti tar-Renju Unit u l-ekwivalenza tagħha mad-dispożizzjonijiet dwar il-prattiki għaż-żamma tal-varjetajiet skont id-Direttivi 2002/53/KE u 2002/55/KE. Il-Kummissjoni kkonkludiet li l-kontrolli fuq il-prattiki għaż-żamma tat-tali varjetajiet imwettqa fir-Renju Unit jagħtu l-istess assigurazzjonijiet bħal dawk imwettqa mill-Istati Membri.

               (11)Għalhekk, huwa xieraq li tiġi rikonoxxuta l-ekwivalenza tal-kontrolli uffiċjali fuq il-prattiki għaż-żamma tal-varjetajiet, regolati bid-Direttivi 66/401/KEE, 66/402/KEE, 2002/53/KE, 2002/54/KE, 2002/55/KE u 2002/57/KE, fir-Renju Unit.

               (12)Għalhekk, jenħtieġ li r-Renju Unit jiġi inkluż fl-Anness I tad-Deċiżjoni 2003/17/KE u fl-Anness tad-Deċiżjoni 2005/834/KE, mingħajr preġudizzju għall-applikazzjoni tad-dritt tal-Unjoni għar-Renju Unit u fih fir-rigward tal-Irlanda ta’ Fuq f’konformità mal-Artikolu 5(4) tal-Protokoll dwar l-Irlanda/l-Irlanda ta’ Fuq tal-Ftehim dwar il-Ħruġ flimkien mal-Anness 2 ta’ dak il-Protokoll.

               (13)Għalhekk, jenħtieġ li d-Deċiżjonijiet 2003/17/KE u 2005/834/KE jiġu emendati kif xieraq.

               (14)Billi l-perjodu ta’ tranżizzjoni previst fil-Ftehim dwar il-Ħruġ jintemm fil-31 ta’ Diċembru 2020, jenħtieġ li din id-Deċiżjoni tapplika mill-1 ta’ Jannar 2021,

               ADOTTAW DIN ID-DEĊIŻJONI:

               Artikolu 1

               Emendi għad-Deċiżjonijiet 2003/17/KE u 2005/834/KE

               1.L-Anness I tad-Deċiżjoni 2003/17/KE huwa emendat f’konformità mal-punt 1 tal-Anness ta’ din id-Deċiżjoni.

               2.L-Anness tad-Deċiżjoni 2005/834/KE huwa emendat f’konformità mal-punt 2 tal-Anness ta’ din id-Deċiżjoni.

               Artikolu 2

               Dħul fis-seħħ u data ta’ applikazzjoni

               Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Din id-Deċiżjoni għandha tapplika mill-1 ta’ Jannar 2021.

               Artikolu 3

               Destinatarji

               Din id-Deċiżjoni hija indirizzata lill-Istati Membri.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        Id-Deċiżjoni tal-Kunsill 2003/17/KE tat-16 ta’ Diċembru 2002 dwar l-ekwivalenza tal-ispezzjonijiet fuq il-post imwettqa fil-pajjiżi terzi fuq l-uċuh tar-raba’ li jipproduċu ż-żerriegħa u dwar l-ekwivalenza taż-żerriegħa prodotta fil-pajjiżi terzi (ĠU L 8, 14.1.2003, p. 10).

                     (2)

                        ĠU C , , p. .

                     (3)

                        Id-Deċiżjoni tal-Kunsill 2003/17/KE tat-16 ta’ Diċembru 2002 dwar l-ekwivalenza tal-ispezzjonijiet fuq il-post imwettqa fil-pajjiżi terzi fuq l-uċuh tar-raba li jipproduċu ż-żerriegħa u dwar l-ekwivalenza taż-żerriegħa prodotta fil-pajjiżi terzi (ĠU L 8, 14.1.2003, p. 10).

                     (4)

                        Id-Deċiżjoni tal-Kunsill 2005/834/KE tat-8 ta’ Novembru 2005 dwar l-ekwivalenza tal-kontrolli, rigward il-prattika għaż-żamma ta’ varjetajiet, imwettqa f’pajjiżi terzi u li temenda d-Deċiżjoni 2003/17/KE (ĠU L 312, 29.11.2005, p. 51).

                     (5)

                        Id-Direttiva tal-Kunsill 66/401/KEE tal-14 ta’ Ġunju 1966 dwar it-tqegħid fis-suq ta’ żerriegħa ta’ pjanti tal-għalf (ĠU L 125, 11.7.1966, p. 2298).

                     (6)

                        Id-Direttiva tal-Kunsill 66/402/KEE tal-14 ta’ Ġunju 1966 dwar il-marketing taż-żerriegħa tal-ġwież (ĠU L 125, 11.7.1966, p. 2309).

                     (7)

                        Id-Direttiva tal-Kunsill 2002/53/KE tat-13 ta’ Ġunju 2002 dwar il-varjetajiet komuni ta’ katalgi ta’ speċi ta’
                           pjanti agrikoli (ĠU L 193, 20.7.2002, p. 1).

                     (8)

                        Id-Direttiva tal-Kunsill 2002/54/KE tat-13 ta’ Ġunju 2002 dwar il-bejgħ fis-suq ta’ żerriegħa tal-pitravi (ĠU L 193, 20.7.2002, p. 12).

                     (9)

                        Id-Direttiva tal-Kunsill 2002/55/KE tat-13 ta’ Ġunju 2002 dwar il-marketing ta’ żrieragħ tal-ħxejjex (ĠU L 193, 20.7.2002, p. 33).

                     (10)

                        Id-Direttiva tal-Kunsill 2002/57/KE tat-13 ta’ Ġunju 2002 fuq il-marketing taż-żerriegħa ta’ pjanti taż-żejt u tal-fibra (ĠU L 193, 20.7.2002, p. 74).

    ---documentbreak---

               IL-KUMMISSJONI EWROPEA
            Brussell, 23.12.2020
            COM(2020) 853 final
            ANNESS
            tal-Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjonijiet tal-Kunsill 2003/17/KE u 2005/834/KE fir-rigward tal-ekwivalenza tal-ispezzjonijiet fuq il-post u tal-ekwivalenza tal-kontrolli fuq il-prattiki għaż-żamma tal-varjetajiet ta’ speċijiet ta’ pjanti agrikoli mwettqa fir-Renju Unit

               ANNESS

               1.Fl-Anness I tad-Deċiżjoni 2003/17/KE, it-tabella hija emendata kif ġej:

               (1)l-entrata li ġejja tiddaħħal bejn l-entrati għal “CL” u għal “IL”:

                        “GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/KEE 66/402/KEE 2002/54/KE

                        2002/57/KE

               _____________________

               (**)F’konformità mal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, u b’mod partikolari mal-Artikolu 5(4) tal-Protokoll dwar l-Irlanda/l-Irlanda ta’ Fuq flimkien mal-Anness 2 ta’ dak il-Protokoll, għall-finijiet ta’ dan l-Anness, ir-referenzi għar-Renju Unit ma jinkludux l-Irlanda ta’ Fuq.”;

               (2)fin-nota (*) f’qiegħ il-paġna, it-termini li ġejjin jiddaħħlu bejn “CL— iċ-Ċilì” u “IL — l-Iżrael”:

               “GB — Ir-Renju Unit”.

               2.Fl-Anness tad-Deċiżjoni 2005/834/KE, it-tabella hija emendata kif ġej:

               (1)l-entrata li ġejja tiddaħħal bejn l-entrati għal “CS” u għal “IL”:

                        “GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/KEE 66/402/KEE 2002/54/KE

                        2002/55/KE

                        2002/57/KE

               _____________________

               (**)F’konformità mal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, u b’mod partikolari mal-Artikolu 5(4) tal-Protokoll dwar l-Irlanda/l-Irlanda ta’ Fuq flimkien mal-Anness 2 ta’ dak il-Protokoll, għall-finijiet ta’ dan l-Anness, ir-referenzi għar-Renju Unit ma jinkludux l-Irlanda ta’ Fuq.”;

               (2)fin-nota (*) f’qiegħ il-paġna, it-termini li ġejjin jiddaħħlu bejn “CS — Serbja u Montenegro” u “IL — Iżrael”.

                  “GB — Ir-Renju Unit”.